IL-QORTI EWROPEA TAL-AWDITURI

12, rue Alcide De Gasperi

1615 Luxembourg

LUXEMBOURG

Tel. +352 4398-1

E-mail: eca-info@eca.europa.eu

Internet: http://eca.europa.eu

Twitter: @EUAuditorsECA

YouTube: EUAuditorsECA

Ħafna informazzjoni addizzjonali dwar l-Unjoni Ewropea hija disponibbli fuq l-Internet. Jista’ jsir aċċess għaliha permezz tas-server Europa (http://europa.eu).

Il-Lussemburgu: L-Uffiċċju tal-Pubblikazzjonijiet tal-Unjoni Ewropea, 2015

Print | ISBN 978-92-872-3483-4 | ISSN 1831-0907 | doi:10.2865/622862 | QJ-AB-15-020-MT-C
PDF | ISBN 978-92-872-3459-9 | ISSN 1977-5741 | doi:10.2865/53545 | QJ-AB-15-020-MT-N
EPUB | ISBN 978-92-872-3444-5 | ISSN 1977-5741 | doi:10.2865/6126 | QJ-AB-15-020-MT-E

© L-Unjoni Ewropea, 2015

Ir-riproduzzjoni hija awtorizzata kemm-il darba jissemma s-sors oriġinali.

KIF GĦANDEK TAGĦMEL BIEX TIKSEB
IL-PUBBLIKAZZJONIJIET TAL-UE

Pubblikazzjonijiet bla ħlas:

•kopja waħda:
permezz tal-EU Bookshop (http://bookshop.europa.eu);

•iżjed minn kopja waħda jew posters/mapep:
mir-rappreżentanzi tal-Unjoni Ewropea (http://ec.europa.eu/represent_mt.htm),
mid-delegazzjonijiet f’pajjiżi li mhumiex fl-UE (http://eeas.europa.eu/delegations/index_mt.htm),
billi tikkuntatja s-servizz Europe Direct (http://europa.eu/europedirect/index_mt.htm)
jew ċempel 00 800 6 7 8 9 10 11 (numru tat-telefown bla ħlas minn kullimkien fl-UE) (*).

(*)L-informazzjoni mogħtija hija b’xejn, kif ukoll it-telefonati ġeneralment huma b’xejn (għalkemm xi operaturi, kabini tat-telefown jew lukandi jistgħu jitolbu ħlas).

Pubblikazzjonijiet bi ħlas:

•permezz tal-EU Bookshop (http://bookshop.europa.eu).

MT
2015

Nru 19

Rapport Speċjali

Jeħtieġ li tingħata aktar
attenzjoni għar-riżultati
biex jitjieb it-twassil
tal-assistenza teknika
lill-Greċja

(skont l-Artikolu 287(4), it-tieni subparagrafu, TFUE)

Tim tal-awditjar

Ir-rapporti speċjali tal-QEA jagħtu r-riżultati tal-awditi tal-prestazzjoni u tal-konformità tagħha ta’ oqsma baġitarji jew suġġetti ta’ ġestjoni speċifiċi. Il-QEA tagħżel u tfassal dawn il-kompiti tal-awditjar biex ikollhom impatt massimu billi tqis ir-riskji għall-prestazzjoni jew għall-konformità, il-livell ta’ introjtu jew ta’ nfiq involut, l-iżviluppi li jkunu għad iridu jseħħu u l-interess politiku u pubbliku.

Dan l-awditu tal-prestazzjoni ġie prodott mill-Awla IV tal-Awditjar — immexxija mill-Membru tal-QEA Milan Martin Cvikl — li tispeċjalizza fl-awditjar ta’ dħul, riċerka u politiki interni, governanza finanzjarja u ekonomika u istituzzjonijiet u korpi tal-Unjoni Ewropea. L-awditu tmexxa mill-Membru tal-QEA Baudilio Tomé Muguruza, b’appoġġ mill-kap tal-kabinett tiegħu, Daniel Costa de Magalhães u Ignacio García de Parada, attaché; Zacharias Kolias, direttur; Kamila Lepkowska, kap tat-tim; Giuseppe Diana, Mirko Gottmann, Efstathios Efstathiou, Theodoros Karantanos, awdituri.

Mix-xellug għal-lemin: T. Karantanos, D. Costa de Magalhães, K. Lepkowska, Z. Kolias, B. Tomé Muguruza, G. Diana, M. Gottmann, I. García de Parada, E. Efstathiou.

Werrej

Akronimi u abbrevjazzjonijiet

Sommarju eżekuttiv

Introduzzjoni

Il-kriżi Griega u l-programmi ta’ aġġustament ekonomiku

L-assistenza teknika għall-appoġġ tal-implimentazzjoni tal-programmi

Ambitu u metodi tal-assistenza teknika

Ambitu, objettivi u approċċ tal-awditjar

Ambitu u objettivi tal-awditjar

Approċċ tal-awditjar

Parti I — It-TFGR kellu struttura operazzjonali li tiffunzjona iżda ma kellux orjentazzjoni strateġika unika u baġit iddedikat

It-TFGR ġie stabbilit tard meta mqabbel mat-tnedija tal-programm u mingħajr ma tqiesu l-alternattivi

Ebda dokument strateġiku uniku

It-TFGR ma ngħatax baġit iddedikat

It-TFGR kellu organizzazzjoni interna flessibbli, iżda l-ħtiġijiet tal-persunal ma ġewx definiti abbażi ta’ analiżi xierqa

Parti II — It-TFGR issodisfa l-mandat tiegħu b’mod kumplessiv, iżda kien hemm xi nuqqasijiet

Sfidi kbar f’kuntest diffiċli

Is-sistema ta’ koordinazzjoni kellha prestazzjoni sodisfaċenti

Ir-rwol tat-TFGR varja b’mod sinifikanti għall-proġetti awditjati

It-TFGR applika taħlita ta’ modalitajiet ta’ twassil tal-AT, iżda xi wħud minnhom ma kinux jaqblu man-natura tal-assistenza

L-għażla tal-fornituri tal-AT mhux dejjem kienet ibbażata fuq analiżi bir-reqqa tal-alternattivi

L-appoġġ biex jiġi aċċelerat l-użu tal-fondi tal-UE ġie strutturat b’mod xieraq

L-appoġġ kien armonizzat biżżejjed għall-ħtiġijiet ewlenin tar-riforma iżda ma kienx dejjem ibbażat fuq analiżi komprensiva tal-ħtiġijiet

It-termini ta’ referenza ta’ xi kuntratti ma kinux definiti b’mod ċar

L-assistenza teknika kienet xierqa għar-rekwiżiti tal-programm

It-TFGR immonitorja l-progress tal-AT b’mod effettiv…

…u, fi gradi li jvarjaw, ir-riżultati tanġibbli tal-fornituri esterni ta’ servizzi

Parti III — L-assistenza teknika kisbet riżultati mħallta

It-TFGR ma mmonitorjax sistematikament ir-riżultati u l-impatti tal-AT

Outputs sodisfaċenti iżda xi twassil tardiv

Kontribut varjat għall-proċess ta’ riforma

Amministrazzjoni pubblika

Ambjent tan-negozju

Fondi strutturali

Tassazzjoni

Bini ta’ kapaċità

Konklużjonijiet u rakkomandazzjonijiet

Organizzazzjoni u ppjanar tal-assistenza teknika

L-issodisfar tal-mandat tat-TFGR

Riżultati tal-AT

Anness I | — | Ħarsa ġenerali lejn il-proġetti tal-AT skont il-qasam ta’ politika
Anness II | — | Ħarsa ġenerali lejn il-proġetti tal-AT li ġew awditjati
Anness III | — | Korpi miżjura matul l-andament tal-awditu
Anness IV | — | Ftehim ta’ Kontribuzzjoni bejn il-Ministeru tar-Riforma Amministrattiva u tal-Governanza Elettronika u l-OECD dwar it-tnaqqis tal-piż amministrattiv fil-Greċja
Anness V | — | Ir-rwol tat-TFGR fil-forniment tal-assistenza teknika skont il-qasam ta’ politika

Risposta tal-Kummissjoni

Akronimi u abbrevjazzjonijiet

AROP: Programm Operazzjonali “Riforma Amministrattiva”

DĠ Affarijiet Ekonomiċi u Finanzjarji (ECFIN): Direttorat Ġenerali għall-Affarijiet Ekonomiċi u Finanzjarji tal-Kummissjoni Ewropea

DĠ Impjiegi, Affarijiet Soċjali u Inklużjoni: Direttorat Ġenerali tal-Impjiegi, l-Affarijiet Soċjali u l-Inklużjoni tal-Kummissjoni Ewropea

DĠ Politika Reġjonali u Urbana: Direttorat Ġenerali għall-Politika Reġjonali u Urbana tal-Kummissjoni Ewropea

FEŻR: Fond Ewropew għall-Iżvilupp Reġjonali

FMI: Fond Monetarju Internazzjonali

FSE: Fond Soċjali Ewropew

GLF: Faċilità ta’ Self għall-Greċja

GSCO: Segretarjat Ġenerali għall-Koordinazzjoni tar-Repubblika Ellenika

IRS: Amministrazzjoni Fiskali Amerikana (Internal Revenue Service) (aġenzija governattiva tal-Istati Uniti responsabbli mill-ġbir tat-taxxi u mill-infurzar tal-liġi fiskali)

MtQ: Memorandum ta’ Qbil

OECD: Organizzazzjoni għall-Kooperazzjoni u l-Iżvilupp Ekonomiċi

Programm FISCALIS: Programm ta’ kooperazzjoni tal-UE għall-amministrazzjonijiet fiskali nazzjonali

TAIEX: Strument ta’ Assistenza Teknika u Skambju ta’ Informazzjoni

TFGR: Task Force għall-Greċja

Sommarju eżekuttiv

I

Fir-rebbiegħa tal-2010, meta kienet qed tiffaċċja kriżi finanzjarja severa, il-Greċja talbet assistenza finanzjarja mill-komunità internazzjonali. Ir-rispons mill-Istati Membri fiż-żona tal-euro u mill-FMI kien li jiġu stabbiliti żewġ programmi suċċessivi ta’ aġġustament ekonomiku. Fis-sajf tal-2011 il-Kummissjoni nediet programm ta’ assistenza teknika (AT) li kellu jiġi kkoordinat minn korp magħruf bħala t-Task Force għall-Greċja (TFGR), biex jgħin fl-implimentazzjoni tar-riformi maqbula mill-Kummissjoni u l-awtoritajiet Griegi.

II

It-TFGR iffoka fuq l-appoġġ tal-implimentazzjoni tar-riformi meħtieġa mill-programmi ta’ aġġustament ekonomiku u l-aċċelerazzjoni tal-assorbiment tal-fondi tal-UE. L-AT twasslet minn persunal tat-TFGR u minn esperti mis-servizz pubbliku fi Stati Membri oħra, minn organizzazzjonijiet internazzjonali u mis-settur privat. Din ħadet diversi forom: minn appoġġ kontinwu lill-awtoritajiet Griegi minn esperti residenti, sa studji, rapporti u sessjonijiet ta’ ħidma ddedikati.

III

L-għan tal-awditu tagħna kien li janalizza kif it-TFGR kien issodisfa l-miri tiegħu. B’mod speċifiku, aħna eżaminajna l-arranġamenti organizzazzjonali u ta’ finanzjament tat-TFGR, kif fil-fatt twasslet u ġiet immonitorjata l-AT, u l-kontribut tagħha għall-progress tar-riformi. Aħna awditjajna 13-il proġett tal-AT f’dettall u ksibna evidenza oħra permezz ta’ żjarat lill-Kummissjoni, lill-fornituri ta’ servizzi, lid-dipartimenti tal-gvern Grieg u lil partijiet interessati oħra.

Azzjoni tajba iżda…

IV

It-TFGR ipprovda lill-Kummissjoni b’mekkaniżmu flessibbli għall-koordinazzjoni ta’ programm wiesa’ ta’ assistenza teknika. L-AT twasslet lill-awtoritajiet Griegi b’mod effettiv iżda mhux dejjem influwenzat il-progress tar-riformi. Madankollu, din il-valutazzjoni trid titqies fil-kuntest tas-sitwazzjoni politika volatili fil-Greċja u l-urġenza imposta mir-riformi meħtieġa.

Entità inkompleta

V

L-urġenza ta’ rispons għall-kriżi fil-Greċja fissret li t-TFGR ġie stabbilit malajr ħafna, mingħajr ma twettqet analiżi sħiħa ta’ possibbiltajiet oħra u mingħajr baġit iddedikat. Huwa ma kellu ebda dokument strateġiku komprensiv uniku għat-twassil tal-AT jew biex jiddeċiedi bejn prijoritajiet tal-istess importanza, minkejja l-mandat tat-TFGR biex jidentifika u jikkoordina l-AT. Fin-nuqqas ta’ dokument bħal dan, it-TFGR ħadem mal-awtoritajiet Griegi “fuq talba” u bbażat fuq il-kundizzjonalità tal-programmi.

AT rilevanti

VI

Minkejja n-nuqqasijiet li affettwaw l-istabbiliment tat-TFGR, sibna li, fl-oqsma kollha li awditjajna, it-twassil tal-AT kien rilevanti u ġeneralment ikkonforma mar-rekwiżiti tal-programm. Sa Novembru 2014, it-TFGR kien ikkoordina 118-il proġett tal-AT fi 12-il qasam ta’ politika. Billi għamel dan, u għalkemm kien dejjem magħfus bil-ħin, it-TFGR kien żviluppa sistema flessibbli u diversifikata għat-twassil tal-AT.

Proċeduri dgħajfa f’xi proġetti

VII

B’mod kumplessiv, il-koordinazzjoni mit-TFGR tal-proċess kumpless ta’ twassil tal-AT kienet funzjonali u anke innovattiva, iżda fil-livell tal-proġetti s-sistema ma kinitx dejjem effettiva. Il-proċeduri għall-għażla tal-fornituri ta’ servizzi ma kinux dejjem ibbażati fuq analiżi magħmula b’reqqa tal-alternattivi disponibbli. Xi proġetti ta’ assistenza fuq terminu twil kellhom difetti fit-tfassil, fis-sens li l-kuntratti ffirmati mal-fornituri ta’ servizzi ma kinux jiddikjaraw b’mod ċar x’kien mistenni li dawn iwasslu.

Il-monitoraġġ jista’ jitjieb

VIII

Is-sistema tat-TFGR għal-monitoraġġ tal-progress tal-AT kienet effettiva, iżda l-estent tal-kontrolli mwettqa fir-rigward tax-xogħol ta’ fornituri esterni kien varjabbli ħafna. Barra minn hekk, din ma mmonitorjatx sistematikament la l-mod kif l-awtoritajiet Griegi taw segwitu għar-rakkomandazzjonijiet u lanqas l-impatti usa’ tal-AT, għalkemm dan kien ikun utli għall-ippjanar tal-AT.

Ħarsa lil hinn mill-assistenza teknika

IX

L-impatt tal-AT fuq il-progress kumplessiv tar-riformi kien imħallat. Il-progress li sar fil-qasam tal-infiq strutturali kien tajjeb, iżda spiss l-AT kienet effettiva parzjalment biss fir-riforma tal-amministrazzjoni pubblika u tat-tassazzjoni. Madankollu, l-implimentazzjoni tar-riformi kienet barra mill-kontroll tat-TFGR u suġġetta għal għadd ta’ fatturi esterni.

Ir-rakkomandazzjonijiet tagħna

(a)L-istabbiliment ta’ kwalunkwe entità għat-twassil tal-AT għandu jkun ibbażat fuq strateġija b’objettivi definiti tajjeb.

(b)Il-Kummissjoni għandha toħloq grupp ta’ esperti esterni li jistgħu jitqabbdu jaħdmu fuq bażi ad hoc fuq proġetti tal-AT fl-Istati Membri.

(c)Bil-ħsieb li tiżgura l-koerenza tal-AT u li tnaqqas l-isforz ta’ koordinazzjoni, il-Kummissjoni għandha timmira li, f’oqsma speċifiċi ta’ politika, tissimplifika l-għadd ta’ sħab.

(d)L-AT għandha tiġi pprijoritizzata u ffukata u topera permezz tal-modalità ta’ implimentazzjoni li tkun l-aktar xierqa u effettiva, skont il-qafas leġiżlattiv u regolatorju eżistenti.

(e)Il-Kummissjoni għandha tagħżel il-fornituri ta’ servizzi bbażat fuq analiżi kumparattiva u tiddefinixxi b’mod ċar l-ambitu tar-riżultati tanġibbli fil-kuntratti tal-AT.

(f)Il-Kummissjoni għandha tiżgura li l-implimentazzjoni tal-AT tiġi mmonitorjata u evalwata b’mod sistematiku fid-dawl tal-objettivi ssettjati u t-tagħlimiet meħuda li reġgħu intużaw fil-proċess.

(g)L-AT għandha tiffoka fuq it-tisħiħ tal-kapaċità tal-amministrazzjonijiet nazzjonali bil-ħsieb tal-kontinwità tal-operat u s-sostenibbiltà tar-riformi.

Introduzzjoni

Il-kriżi Griega u l-programmi ta’ aġġustament ekonomiku

01

Fir-rebbiegħa tal-2010, meta kienet qed tiffaċċja kriżi severa fil-finanzi pubbliċi tagħha, il-Greċja talbet assistenza finanzjarja mill-komunità internazzjonali. L-appoġġ ġie pprovdut mill-Istati Membri fiż-żona tal-euro fil-forma ta’ “Faċilità ta’ Self għall-Greċja” (GLF) taħt l-ewwel programm ta’ aġġustament ekonomiku (iffirmat f’Mejju 2010). Dan ġie segwit b’selfa mill-Faċilità Ewropea ta’ Stabbiltà Finanzjarja (EFSF) taħt it-tieni programm ta’ aġġustament (maqbul f’Marzu 2012). L-ammont inizjali impenjat għall-GLF mill-pajjiżi fiż-żona tal-euro kien ta’ EUR 80 biljun, b’EUR 30 biljun oħra li kellhom jiġu mill-FMI. Attwalment, l-impenji totali miż-żona tal-euro u mill-FMI taħt iż-żewġ programmi jammontaw għal EUR 245.7 biljun.

02

Il-pakkett ta’ appoġġ finanzjarju kien akkumpanjat minn programm komprensiv ta’ riformi maqbula mit-Trojka (il-Kummissjoni, l-FMI u l-BĊE) u mill-awtoritajiet Griegi u stabbilit f’memorandum ta’ qbil (MtQ). Dan jistipula t-termini speċifiċi tal-appoġġ finanzjarju u kien suġġett għal għal reviżjoni regolari (l-ewwel programm ġie rivedut ħames darbiet, it-tieni wieħed erba’ darbiet — l-aktar reċenti f’April 2014). Il-loġika ta’ intervent kienet ibbażata fuq tliet objettivi:

οli terġa’ tinkiseb il-fiduċja fis-suq finanzjarju u s-sostenibbiltà fiskali;

οli jiġi promoss it-tkabbir ekonomiku u terġa’ tinkiseb il-kompetittività;

οli tiġi ssalvagwardjata l-istabbiltà tas-settur finanzjarju.

L-assistenza teknika għall-appoġġ tal-implimentazzjoni tal-programmi

03

Biex tappoġġa l-implimentazzjoni tar-riformi meħtieġa mill-MtQ u taċċelera l-assorbiment tal-fondi tal-UE, fis-sajf tal-2011 il-Kummissjoni ħolqot it-Task Force għall-Greċja (TFGR). Il-mandat tat-TFGR jidher fil-Kaxxa 1. Il-pjan tal-Kummissjoni li jitfassal “programm komprensiv ta’ assistenza teknika għall-Greċja” ġie approvat mill-Kunsill fil-laqgħa tiegħu tat-23-24 ta’ Ġunju 2011.

Kaxxa 1

Mandat tat-TFGR

It-Task Force kien inkarigat biex:

(1)Jidentifika u jikkoordina, f’kooperazzjoni mill-qrib mal-Greċja u filwaqt li jibbenefika mill-input minn Stati Membri oħra, l-assistenza teknika li l-Greċja teħtieġ biex twassal il-programm ta’ aġġustament tal-UE/l-FMI;

(2)Jassisti lill-awtoritajiet Griegi rilevanti fid-definizzjoni tad-dettalji tat-tip ta’ assistenza teknika li għandha tiġi pprovduta;

(3)Jirrakkomanda miżuri leġiżlattivi, regolatorji, amministrattivi u, jekk meħtieġ, miżuri ta’ programmazzjoni (mill-ġdid) għal użu aċċelerat tal-fondi tal-UE (…);

(4)Iħejji Termini ta’ Referenza ċari għall-inkarigi kollha tal-assistenza teknika li jispeċifikaw in-natura u l-ambitu tal-assistenza teknika (…) ir-riżorsi baġitarji u umani, u r-riżultati mistennija, b’objettivi intermedjarji u dati ta’ skadenza għat-twassil;

(5)Jipprovdi rapporti ta’ progress kull tliet xhur lill-Kummissjoni u lill-awtoritajiet Griegi kif ukoll rapporti ta’ twissija aktar frekwenti, meta jkun meħtieġ.

04

It-TFGR ġie stabbilit bħala entità organizzazzjonali affiljata mad-Direttur Ġenerali tar-Riżorsi Umani tal-Kummissjoni. Il-Kap tat-Task Force ngħata status ta’ Direttur Ġenerali u kien jirrapporta direttament lill-President tal-Kummissjoni taħt il-gwida tal-Kummissarju għall-Affarijiet Ekonomiċi u Monetarji. Skont Deċiżjoni tal-Kummissjoni tat-18 ta’ April 2012, it-TFGR tqiegħed fi ħdan id-DĠ Affarijiet Ekonomiċi u Finanzjarji fl-1 ta’ Mejju 2012 sabiex jiżgura l-ogħla livelli possibbli ta’ sinerġiji, koordinazzjoni u koerenza ta’ xogħol il-Kummissjoni għall-appoġġ tal-programm ta’ aġġustament tal-Ġreċja. It-TFGR kien jopera minn uffiċċji fi Brussell u f’Ateni u, fi Frar 2015, kien jimpjega 65 membru tal-persunal. L-istruttura organizzazzjonali tiegħu tidher fiċ-Ċart 1.

Ċart 1

Struttura organizzazzjonali tat-TFGR

Sors: Il-QEA, ibbażat fuq data tal-Kummissjoni.

Ambitu u metodi tal-assistenza teknika

05

Il-kunċett ta’ AT ma kienx definit fil-kuntest speċifiku tat-TFGR jew tal-appoġġ ipprovdut lill-Greċja. Skont id-definizzjoni stabbilita fir-Regolament Finanzjarju “Assistenza teknika” għandha tfisser “attivitajiet ta’ appoġġ u ta’ bini tal-kapaċità li jkunu meħtieġa għall-implimentazzjoni ta’ programm jew azzjoni, b’mod partikolari attivitajiet ta’ preparazzjoni, ġestjoni, [monitoraġġ], evalwazzjoni, awditjar u kontroll.” L-AT tipikament titwassal minn organizzazzjonijiet internazzjonali permezz ta’ għarfien espert u parir biex l-istati jingħataw assistenza fil-programmi ta’ żvilupp.

06

Għall-Greċja, l-attivitajiet tal-AT koprew firxa wiesgħa ta’ suġġetti: 118-il proġett waħdieni fi 12-il qasam ta’ politika (ara l-Anness 1). It-TFGR iffoka fuq ir-riforma tal-amministrazzjoni pubblika, it-titjib għas-sistema fiskali u r-ritorn għal tkabbir permezz ta’ promozzjoni tal-ambjent tan-negozju.

07

Fil-prattika l-proċess tal-AT beda bit-talba għal appoġġ definita mill-awtoritajiet Griegi. L-ambitu tat-talba rrifletta l-kundizzjonalità tal-programm. It-TFGR kien responsabbli biex jidentifika u jagħmel disponibbli r-riżorsi tal-AT u jikkoordina l-implimentazzjoni. L-appoġġ imbagħad ġie pprovdut mill-persunal tat-TFGR jew minn esperti esterni, u ħa l-forma ta’ missjonijiet fuq terminu qasir, kuntratti ta’ valur baxx u assistenza fuq terminu twil. F’xi każijiet, gvern nazzjonali li kellu rekord ta’ riżultati tajbin ħafna f’qasam ta’ politika partikolari assuma r-responsabbiltà bħala “kap tad-dominju” (jew “sieħeb fir-riforma”).

08

Il-fornituri tal-AT indirizzaw ir-riżultati tanġibbli tagħhom — primarjament studji esperti u appoġġ prattiku kontinwu — lill-awtoritajiet Griegi xierqa. Imbagħad kien f’idejn l-awtoritajiet li jimplimentaw ir-rakkomandazzjonijiet f’konformità mal-kundizzjonijiet tal-programm u mal-aġendi proprji tagħhom għar-riformi. Il-proċess tal-AT jidher fiċ-Ċart 2.

Ċart 2

Il-proċess tal-assistenza teknika

Sors: Il-QEA, ibbażat fuq data tat-TFGR.

Ambitu, objettivi u approċċ tal-awditjar

Ambitu u objettivi tal-awditjar

09

Dan l-awditu jindirizza l-assistenza teknika tal-UE pprovduta lill-Greċja taħt il-koordinazzjoni tat-Task Force għall-Greċja. L-objettiv prinċipali kien li jiġi vvalutat il-punt sa fejn din l-assistenza ġiet immaniġġjata b’mod effettiv u kkontribwixxiet b’mod pożittiv għall-proċess tar-riformi fil-Greċja.

10

Aħna indirizzajna dan l-objettiv billi eżaminajna dan li ġej:

οl-arranġamenti organizzazzjonali tat-TFGR l-finanzjament u l-ippjanar tal-AT (il-paragrafi 15 sa 26);

οit-twassil tal-AT bbażat fuq il-mandat tat-TFGR (il-paragrafi 27 sa 54); u

οil-kontribut li sar għall-progress tar-riformi (il-paragrafi 55 sa 73).

11

Ir-rapport ma kopriex il-valutazzjoni tat-tfassil, il-monitoraġġ jew l-implimentazzjoni tal-programmi ta’ aġġustament ekonomiku.

Approċċ tal-awditjar

12

Aħna analizzajna aspetti orizzontali¹ marbuta mal-istruttura tat-TFGR u l-ġestjoni kumplessiva tal-AT, kif ukoll kampjun ta’ 13-il proġett (ara l-Anness II għal ħarsa ġenerali). Il-kampjun kopra ħames oqsma ta’ politika li kellhom sinifikat konsiderevoli għas-suċċess tal-proċess ta’ riforma fil-Greċja (amministrazzjoni pubblika, amministrazzjoni tad-dħul, ambjent tan-negozju, aċċess għal finanzjament² u fondi strutturali).

13

Proġetti individwali tal-AT ntagħżlu abbażi tal-kriterji li ġejjin: rilevanza tas-suġġett għall-proċess ta’ riforma, stadju avvanzat ta’ implimentazzjoni, kopertura tal-modalitajiet kollha għat-twassil tal-AT u l-mekkaniżmi ta’ finanzjament kollha.

14

Ix-xogħol prinċipali tal-awditjar kien jinvolvi żjarat lit-TFGR u lil servizzi rilevanti oħra tal-Kummissjoni. L-evidenza nġabret ukoll permezz ta’ żjarat tal-awditjar u żjarat ta’ informazzjoni lill-fornituri ta’ servizzi, lill-awtoritajiet Griegi u lil partijiet interessati oħra. L-Anness III jelenka l-korpi miżjura matul l-awditu.

1Mhux relatati ma’ oqsma ta’ politika speċifiċi.

2Il-qasam ta’ politika “aċċess għal finanzjament” kien suġġett għall-awditu, iżda ma rriżultax f’sejbiet rilevanti.

Parti I
It-TFGR kellu struttura operazzjonali li tiffunzjona iżda ma kellux orjentazzjoni strateġika unika u baġit iddedikat

It-TFGR ġie stabbilit tard meta mqabbel mat-tnedija tal-programm u mingħajr ma tqiesu l-alternattivi

15

F’korrispondenza bejn il-Prim Ministru Grieg u l-Kummissjoni fil-bidu tas-sajf tal-2011, l-istabbiliment tat-TFGR issemma bħala strument ewlieni għat-twassil b’suċċess tal-programm inizjali ta’ aġġustament ekonomiku. Arranġamenti bażiċi, inkluż l-ambitu tal-mandat tat-TFGR (ara l-Kaxxa 1), ġew deċiżi mill-Kummissjoni fl-20 ta’ Lulju 2011. Skont din id-deċiżjoni l-ewwel ħatriet kellhom jieħdu effett fl-1 ta’ Settembru 2011. F’dik id-data, 9 membri tal-persunal assumew id-dmirijiet tagħhom (inklużi membri superjuri ewlenin tal-persunal), u magħhom ingħaqdu 30 oħra matul ix-xahrejn ta’ wara, li wassal għal 39 membru tal-persunal fit-TFGR fi tmiem Ottubru 2011.

16

Sa dak iż-żmien, il-ħames reviżjoni tal-ewwel programm ta’ aġġustament ekonomiku (inizjalment imniedi f’Mejju 2010) kienet diġà għaddejja u kienu saru sitt żborżamenti ta’ self b’valur ta’ EUR 65 biljun, mit-total ta’ EUR 73 biljun li kellhom jiġu żborżati mill-GLF u mill-FMI permezz tal-ewwel programm (ara ċ-Ċart 3).

Ċart 3

Stabbiliment tat-TFGR imqabbel mal-iżborżamenti finanzjarji

Sors: Il-QEA, ibbażat fuq data tat-TFGR u tal-MtQ.

17

It-TFGR kien mistenni jibqa’ operazzjonali għat-tul ta’ żmien li kien jibqa’ jinħtieġ appoġġ għall-implimentazzjoni tal-programmi. Fl-1 ta’ Lulju 2015 it-TFGR ġie sostitwit b’”Servizz ta’ Appoġġ għar-Riforma Strutturali” ġdid biex jikkoordina, fil-livell tal-UE, riformi amministrattivi u strutturali li jsaħħu t-tkabbir. L-entità l-ġdida tfasslet mill-Kummissjoni biex tibbenefika mill-għarfien espert, know-how prattiku u metodi ta’ ħidma żviluppati matul iż-żmien kemm mit-TFGR kif ukoll mill-Grupp ta’ Appoġġ għal Ċipru, u tikkonsisti f’persunal li qabel kien jaħdem f’dawn iż-żewġ korpi.

18

Meta stabbilixxiet it-TFGR, il-Kummissjoni ma analizzatx possibbiltajiet alternattivi għat-twassil tal-AT. B’mod partikolari, hija ma ddimostratx li l-istruttura istituzzjonali u l-mandat tat-TFGR kienu l-aktar adattati biex jindirizzaw id-dgħufijiet eżistenti fil-kapaċità. L-urġenza u l-inċertezza politika jistgħu jispjegaw in-nuqqas ta’ analiżi kritika li hemm fil-bażi tal-istabbiliment tat-TFGR. F’dan ir-rigward, il-Kummissjoni ddikjarat li hija użat l-esperjenza miksuba mill-forniment ta’ appoġġ lill-Greċja fi ħdan il-qafas ta’ strumenti u atti legali eżistenti³. Il-proċeduri operazzjonali tat-TFGR qatt ma ġew suġġetti għal reviżjoni, għalkemm fl-20 ta’ Lulju 2011 il-Kummissjoni kienet ħadet deċiżjoni li ssir reviżjoni annwali.

Ebda dokument strateġiku uniku

19

Filwaqt li l-prijoritajiet tat-TFGR kienu, sa ċertu punt, stipulati f’dokumenti u preżentazzjonijiet interni, l-attivitajiet tiegħu ma kinux ibbażati fuq dokument strateġiku komprensiv uniku. Pereżempju, it-TFGR ma fassalx pjan strateġiku li jistipula, fuq perspettiva ta’ terminu medju, id-dettalji tal-arranġamenti għat-twassil tal-AT, il-prijoritizzazzjoni ta’ azzjonjiet tal-AT u r-riżorsi meħtieġa. Fil-prattika l-orjentazzjoni strateġika tat-TFGR kienet ibbażata fuq il-programm ta’ aġġustament ekonomiku u l-prijoritizzazzjoni tal-azzjonijiet kienet tiddependi mit-talbiet tal-Awtoritajiet Griegi.

20

L-attivitajiet tal-AT kkoordinati mit-TFGR ġew ipprovduti prinċipalment “fuq talba”. Wara konsultazzjoni mat-TFGR, l-awtoritajiet Griegi ppreżentaw talbiet dettaljati f’żewġ okkażjonijiet fl-2011 u fl-2012 u mbagħad aġġornawhom individwalment għal oqsma ta’ politika speċifiċi. Dan l-approċċ reattiv “fuq talba” jmur kontra l-mandat aktar attiv tat-TFGR biex “jidentifika u jikkoordina l-AT f’kooperazzjoni mill-qrib mal-awtoritajiet Griegi”.

21

It-TFGR ma wettaqx valutazzjoni sistematika tal-ħtiġijiet huwa nnifsu biex jiddetermina liema kwistjonijiet jew oqsma speċifiċi kellhom jiġu indirizzati mill-AT u f’liema ordni ta’ prijorità. F’konformità mal-mandat tat-TFGR, il-prijoritajiet ġew idderivati mill-MtQ. Madankollu, minħabba l-ambitu wiesa’ ħafna tiegħu, il-MtQ ma setax jaqdi l-iskop ta’ gwida diretta għat-twassil tal-AT fid-dawl tar-riżorsi limitati tat-TFGR u tal-kapaċità amministrattiva limitata tal-awtoritajiet Griegi. Minkejja dawn ir-restrizzjonijiet, it-TFGR kultant offra AT li marret lil hinn mit-talbiet inizjali tal-awtoritajiet Griegi, prinċipalment taħt l-intestaturi ta’ “Innovazzjoni” u “Introjtu Minimu Garantit”.

22

It-TFGR ma żammx ħarsa ġenerali fuq il-proġetti tal-AT li twettqu fil-Greċja u li kienu ffinanzjati minn sorsi oħra apparti l-baġit tal-UE mmaniġġjat direttament mill-Kummissjoni (inklużi dawk appoġġati mill-fondi strutturali, eż. l-FSE, taħt ġestjoni kondiviża). Għalkemm it-TFGR ma kellu ebda responsabbiltà għall-implimentazzjoni jew il-monitoraġġ ta’ proġetti tal-fondi strutturali, ħarsa ġenerali bħal din kienet tkun ta’ għajnuna għall-ippjanar u l-koordinazzjoni tal-AT. Minħabba l-objettivi simili tal-AT u tal-fondi strutturali, kunsiderazzjoni tax-xogħlijiet ta’ tħejjija mwettqa għal proġetti implimentati taħt il-Programmi Operazzjonali, tkun tgħin ukoll biex jinkisbu sinerġiji sħaħ mal-proġetti tal-AT.

It-TFGR ma ngħatax baġit iddedikat

23

It-TFGR qatt ma kellu baġit iddedikat, iżda l-operazzjonijiet u l-attivitajiet tal-AT tiegħu ġew iffinanzjati minn għadd ta’ linji baġitarji (notevolment fi ħdan il-Fond Soċjali Ewropew, il-Fond Ewropew għall-Iżvilupp Reġjonali u l-baġit amministrattiv tal-Kummissjoni). Fil-kuntest tar-riforma tal-amministrazzjoni pubblika, aħna sibna li l-possibbiltajiet ta’ finanzjament offruti mill-fondi strutturali ma ġewx sfruttati bis-sħiħ għall-iskopijiet tal-AT. Il-baġit ta’ programm operazzjonali rilevanti għall-AT (AROP) tnaqqas b’mod sinifikanti u ġie orjentat mill-ġdid lejn azzjonijiet li ma kinux marbutin direttament mar-riforma tal-amministrazzjoni ċentrali.

24

Minħabba l-finanzjament minn linji baġitarji differenti, il-Kummissjoni ma setgħetx tiddetermina bi preċiżjoni l-impenji totali (u għaldaqstant l-ispiża totali potenzjali) tal-attivitajiet tal-AT fil-Greċja. Ibbażat fuq informazzjoni mit-TFGR, l-impenji għal attivitajiet tal-AT⁴ taħt ġestjoni diretta ċentralizzata ammontaw għal total ta’ EUR 11.2 miljun fl-2011-2013. Minbarra dak il-baġit, xi attivitajiet tal-AT ġew iffinanzjati bl-użu ta’ fondi strutturali taħt ġestjoni kondiviża⁵. Skont informazzjoni ppreżentata fil-laqgħa ta’ livell għoli⁶ f’Marzu 2014, l-ammont totali impenjat għal dawn l-attivitajiet kien EUR 14.2 miljun fl-2011-2014. Meta ż-żewġ sorsi ta’ finanzjament jittieħdu inkunsiderazzjoni, il-qasam ta’ politika l-aktar finanzjat kien is-saħħa pubblika. L-amministrazzjoni tad-dħul u l-ambjent tan-negozju rċevew l-aktar finanzjament taħt ġestjoni ċentralizzata (ara ċ-Ċart 4).

Ċart 4

Impenji għall-AT skont il-qasam ta’ politika (2011-2013)¹

12011-2014 għal impenji taħt ġestjoni kondiviża.

Sors: Il-QEA, ibbażat fuq data tat-TFGR.

It-TFGR kellu organizzazzjoni interna flessibbli, iżda l-ħtiġijiet tal-persunal ma ġewx definiti abbażi ta’ analiżi xierqa

25

Xogħol it-TFGR kien organizzat madwar 11-il “raggruppament” relatati ma’ politiki u tim orizzontali wieħed responsabbli għall-koordinazzjoni u l-ġestjoni tal-AT. Ir-raggruppamenti rriflettew l-istruttura tal-MtQ u l-isfidi prinċipali li l-Greċja qed tiffaċċja fil-proċess ta’ riforma. Kull raggruppament kien presedut minn koordinatur, li kellu r-responsabbiltà kumplessiva għall-organizzazzjoni interna tax-xogħol, il-komunikazzjoni u kontribuzzjonijiet għad-dokumenti ġenerali tat-TFGR. Il-koordinaturi kienu mistennija wkoll jidentifikaw proġetti ta’ interess potenzjali għal raggruppamenti oħra u jimmaniġġjaw kuntatti mal-uffiċċju ġeografiku tad-DĠ Affarijiet Ekonomiċi u Finanzjarji. L-istruttura tar-raggruppamenti ppermettiet li l-membri tal-persunal (inklużi l-koordinaturi) jaħdmu f’aktar minn tim wieħed u tat flessibbiltà ta’ ġestjoni lit-TFGR biex, malajr, jaġġusta mill-ġdid l-allokazzjoni tiegħu tar-riżorsi.

26

Il-limitu massimu kumplessiv tat-TFGR ta’ 67 membru tal-persunal, stabbilit f’April 2012, ma kienx ibbażat fuq analiżi sottostanti tal-ħtiġijiet reali. Mill-1 ta’ Frar 2014, l-għadd totali tal-persunal waqa’ sew taħt il-limitu massimu (disa’ postijiet battala). Sa Frar 2015, wara l-finalizzazzjoni tal-proċeduri ta’ reklutaġġ, kien hemm biss żewġ postijiet battala. Mill-1 ta’ Lulju 2015, it-TFGR ġie inkorporat fis-”Servizz ta’ Appoġġ għar-Riforma Strutturali”.

3Il-qafas għall-kooperazzjoni kien jinkludi, pereżempju, ir-Rappreżentanza Permanenti tal-Kummissjoni Ewropea f’Ateni, grupp ta ħidma tekniku stabbilit fid-DĠ Impjiegi, Affarijiet Soċjali u Inklużjoni biex jappoġġa l-implimentazzjoni tal-Fondi Strutturali, u monituri permanenti tal-programmi mid-DĠ Affarijiet Ekonomiċi u Finanzjarji.

4Bl-esklużjoni tal-ispejjeż għall-persunal u l-ispejjeż amministrattivi kif ukoll l-impenji tal-programm Fiscalis.

5Ġestjoni diretta ċentralizzata tfisser li l-flus jintnefqu direttament mill-persunal tal-Kummissjoni (għażla ta’ kuntratturi, għotjiet, trasferimenti ta’ fondi, monitoraġġ, eċċ.). Taħt ġestjoni kondiviża, l-implimentazzjoni tal-baġit tiġi delegata lill-Istati Membri.

6Laqgħat organizzati regolarment mit-TFGR biex jikkoordina u jiddiskuti l-progress tal-AT. Il-parteċipanti kienu jinkludu Stati Membri, fornituri ta’ servizzi u partijiet interessati.

Parti II
It-TFGR issodisfa l-mandat tiegħu b’mod kumplessiv, iżda kien hemm xi nuqqasijiet

27

Il-mandat tat-TFGR kien ikopri ħames komponenti prinċipali (ara l-Kaxxa 1). Din il-parti tar-rapport tanalizza l-punt sa fejn kull wieħed minn dawn il-komponenti ġie ssodisfat.

Mandat tat-TFGR

(1) Jidentifika u jikkoordina, f’kooperazzjoni mill-qrib mal-Greċja u filwaqt li jibbenefika mill-input minn Stati Membri oħra, l-assistenza teknika li l-Greċja teħtieġ biex twassal il-programm ta’ aġġustament tal-UE/FMI;

Sfidi kbar f’kuntest diffiċli

28

It-TFGR iffaċċja l-isfida kbira tat-tfassil ta’ programm komprensiv ta’ AT biex jappoġġa l-implimentazzjoni tal-programmi ta’ aġġustament u s-sostenibbiltà kumplessiva tar-riformi Griegi. Bejn Mejju 2010 u Ottubru 2011 l-ewwel programm ta’ aġġustament ġie rivedut ħames darbiet. Sakemm ġie stabbilit it-TFGR, il-programm kien fih għadd kbir ta’ kundizzjonijiet dettaljati, li kien il-bażi għat-talba tal-awtoritajiet Griegi għall-AT.

29

Matul l-ewwel tliet xhur tal-eżistenza tiegħu, it-TFGR beda inizjattivi ta’ AT fil-biċċa l-kbira tal-oqsma ta’ politika li għalihom l-awtoritajiet Griegi kienu talbu l-appoġġ. L-ewwel rapport tiegħu ta’ kull tliet xhur (Novembru 2011) wera li f’dak iż-żmien l-AT kienet qed tiġi implimentata f’disà oqsma, inklużi oqsma ewlenin bħall-baġit u t-tassazzjoni, is-settur pubbliku u l-ambjent tan-negozju. F’Novembru 2014, it-TFGR kien attiv f’118-il proġett tal-AT. Fil-forniment tal-AT, it-TFGR iffaċċja dati ta’ skadenza qosra dderivati mill-implimentazzjoni tal-kundizzjonijiet marbuta mal-programm ta’ aġġustament. Barra minn hekk, it-TFGR kellu jaħdem fil-kuntest tas-sitwazzjoni politika volatili ħafna, li kienet teħtieġ li jsiru aġġustamenti frekwenti tal-approċċ u l-kontenut tal-proġetti tal-AT.

Is-sistema ta’ koordinazzjoni kellha prestazzjoni sodisfaċenti

30

Is-sistema kumplessa ta’ forniment tal-AT, bl-involviment ta’ għadd kbir ta’ Stati Membri, organizzazzjonijiet internazzjonali u entitajiet tal-UE, kienet teħtieġ miżuri ta’ koordinazzjoni msaħħa. Għal dan il-għan, it-TFGR organizza “laqgħat ta’ livell għoli” regolari biex jikkoordina t-twassil tal-assistenza. Sa nofs l-2014 kienu saru 10 laqgħat bħal dawn. Bħala l-għodda prinċipali ta’ koordinazzjoni, il-laqgħat kienu utli biex jiġbru flimkien ir-riżorsi tal-AT (b’mod partikolari fil-perjodu inizjali) u biex jiġi ssimplifikat it-twassil tagħha. Il-laqgħat ta’ livell għoli ġabru għadd kbir ta’ parteċipanti li jirrappreżentaw it-tipi kollha ta’ sħab tal-AT.

31

Barra mil-laqgħat ta’ livell għoli, it-TFGR żviluppa tliet mezzi prinċipali ta’ koordinazzjoni kumplessiva mal-awtoritajiet Griegi:

οlaqgħat politiċi ta’ livell għoli li kienu jinvolvu l-Kap tat-TFGR;

οlaqgħat ta’ kull ġimgħa fil-livell tar-raggruppamenti (il-persunal tat-TFGR responsabbli minn qasam ta’ politika speċifiku) mal-awtoritajiet Griegi korrispondenti;

οkuntatti ta’ xogħol tal-persunal tat-TFGR mal-awtoritajiet Griegi (inklużi kuntatti ma’ esperti li jaħdmu, fuq bażi ta’ jum b’jum, fl-amministrazzjoni Griega).

32

Fil-livell tal-proġetti, it-TFGR seta’ juri li kien hemm koordinazzjoni msaħħa kemm mal-awtoritajiet Griegi kif ukoll mal-fornituri ta’ servizzi. Fil-proġetti kollha, il-persunal tat-TFGR mexxa u/jew ipparteċipa f’laqgħat mal-kontropartijiet tagħhom. Madankollu, f’xi każijiet din il-koordinazzjoni ma kinitx effettiva:

οFil-każ tal-proġett “Piż Amministrattiv”, aħna identifikajna dgħufijiet fl-implimentazzjoni marbuta mal-kooperazzjoni bejn l-OECD u l-awtoritajiet Griegi u speċifikament il-kwalità tal-inputs ipprovduti mill-esperti Griegi. L-isforzi ta’ koordinazzjoni tat-TFGR ma kinux biżżejjed sabiex jingħeleb id-dewmien u biex il-proġett jiġi implimentat f’konformità mal-kunċett inizjali (ara l-Anness IV).

οFil-qasam tal-fondi strutturali, sar meħtieġ li titwettaq analiżi kumparattiva tal-proċedura ta’ implimentazzjoni tal-politika ta’ koeżjoni. Għal dan il-għan, f’Settembru 2013 it-TFGR ta bidu għal kooperazzjoni mal-awtoritajiet ta’ Stat Membru wieħed, iżda aktar tard l-arranġament twaqqaf għall-ebda raġuni ċara.

Ir-rwol tat-TFGR varja b’mod sinifikanti għall-proġetti awditjati

33

Ir-rwol ta’ xogħol it-TFGR varja ħafna minn proġett għall-ieħor (ara l-Anness V għal analiżi aktar dettaljata tar-rwol tat-TFGR). Huwa għamel differenza ċara meta kien responsabbli mill-akkomunament ta’ riżorsi minn Stati Membri jew mill-immaniġġjar ta’ fornituri esterni ta’ servizzi⁷. F’każijiet bħal dawn it-TFGR kien responsabbli, fost affarijiet oħra, mit-tfassil ta’ termini ta’ referenza, l-għażla ta’ fornituri ta’ servizzi (f’konsultazzjoni mad-DĠ Impjiegi, Affarijiet Soċjali u Inklużjoni) u l-monitoraġġ ta’ xogħolhom. Għaldaqstant it-TFGR kellu influwenza kbira fuq l-ambitu u l-kwalità tal-AT li fil-fatt twasslet lill-awtoritajiet Griegi.

34

B’kuntrast, ir-rwol tat-TFGR fil-proġett “Piż Amministrattiv” kien definit b’mod inqas ċar. Huwa ma kienx involut fl-għażla tal-fornitur ta’ servizzi, fl-arranġament kuntrattwali bejn l-OECD u l-awtoritajiet Griegi jew fil-monitoraġġ tal-implimentazzjoni. Huwa serva primarjament bħala faċilitatur, iżda b’effettività limitata (ara l-paragrafu 32).

Mandat tat-TFGR

(2) Jassisti lill-awtoritajiet Griegi rilevanti fid-definizzjoni tad-dettalji tat-tip ta’ assistenza teknika li għandha tiġi pprovduta.

It-TFGR applika taħlita ta’ modalitajiet ta’ twassil tal-AT, iżda xi wħud minnhom ma kinux jaqblu man-natura tal-assistenza

35

Sabiex jissodisfa l-mandat tiegħu, it-TFGR seta’ jirrikorri għal għadd ta’ modalitajiet għat-twassil tal-AT (ara ċ-Ċart 5). Il-mod predominanti għall-forniment tal-AT kien permezz ta’ kuntratturi esterni, parzjalment minħabba restrizzjonijiet amministrattivi li ma ppermettewx li l-Kummissjoni timpjega esperti direttament. Ladarba proġett tal-AT kien ġie vvalidat, kien normali li jiġi applikat kombinament ta’ esperti fuq terminu twil u esperti fuq terminu qasir biex jindirizzaw il-ħtiġijiet speċifiċi tal-benefiċjarji tal-gvern Grieg.

Ċart 5

Modalitajiet ta’ twassil tal-AT

Sors: Il-QEA, ibbażat fuq data tat-TFGR.

36

Fil-każ ta’ AT li twasslet permezz ta’ kuntratti fuq terminu twil ma’ aġenziji nazzjonali għall-iżvilupp⁸ (fl-oqsma tat-tassazzjoni u l-amministrazzjoni pubblika), it-TFGR kien responsabbli mill-għażla u n-negozjar mal-esperti. Filwaqt li ġew iffinanzjati mill-aġenziji, l-esperti fil-biċċa l-kbira ħadmu indipendentement (eż. mingħajr il-gwida metodoloġika tal-aġenziji). L-aġenzija attiva fil-qasam tat-tassazzjoni imponiet tariffa amministrattiva ta’ 7 %⁹ għas-servizzi tagħha. Fil-każ ta’ dawn iż-żewġ kuntratti, din id-diviżjoni ta’ responsabbiltajiet turi li l-aġenżiji nazzjonali ntużaw primarjament biex jiffinanzjaw it-tħaddim ta’ kuntratturi esterni. L-input reali tal-aġenziji kien limitat għal kwistjonijiet formali (ebda parir relatat mas-sustanza) u l-Kummissjoni kellha tħallas imposti amministrattivi.

37

F’oqsma b’ambjenti legali kumplessi, bħall-amministrazzjoni tad-dħul u l-amministrazzjoni pubblika, inkisbu riżultati aħjar meta esperti residenti tqiegħdu fl-awtoritajiet nazzjonali fi stadju bikri. Dawn l-esperti kienu f’pożizzjoni tajba biex jidentifikaw u jindirizzaw ostakli u restrizzjonijiet prattiċi bħat-tħassir ta’ proċeduri ta’ dejn u l-faċilitazzjoni ta’ komunikazzjoni fil-każ ta’ dewmien fil-proċess leġiżlattiv.

L-għażla tal-fornituri tal-AT mhux dejjem kienet ibbażata fuq analiżi bir-reqqa tal-alternattivi

38

Mill-proġetti tal-AT fuq terminu twil li ġew awdtjati, erbgħa ġew ikkuntrattati direttament mill-Kummissjoni (tnejn lill-FMI fil-qasam tat-tassazzjoni, tnejn lill-aġenziji nazzjonali għall-iżvilupp fl-oqsma tal-amministrazzjoni pubblika u t-tassazzjoni). Fil-qasam tal-ambjent tan-negozju (tnaqqis ta’ piż amministrattiv), il-ftehim ta’ kontribuzzjoni mal-OECD ġie konkluż mill-awtoritajiet Griegi.

39

L-għażla tal-fornituri tal-AT għal kuntratti fuq terminu twil iffirmati direttament mill-Kummissjoni ġiet dokumentata kif meħtieġ mir-Regolament Finanzjarju¹⁰. Ma kinux meħtieġa proċeduri ta’ ħrug ta’ offerti, iżda l-fornituri magħżula l-ewwel ġew skrutinizzati mid-DĠ għall-Kooperazzjoni Internazzjonali u l-Iżvilupp u approvati biex jikkonkludu kuntratti mal-Kummissjoni. Fil-każ tal-ftehim ta’ kontribuzzjoni mal-OECD, l-awtoritajiet Griegi wettqu l-proċeduri ta’ għoti u l-liġi ma kinitx teħtieġ il-ħruġ kompetittiv ta’ offerti. Madankollu, l-għażla ma kinitx ibbażata fuq analiżi bir-reqqa u dokumentata li tqabbel il-merti relattivi ta’ fornituri alternattivi. Dak kien japplika għal proċeduri mmaniġġjati kemm mill-Kummissjoni kif ukoll mill-awtoritajiet Griegi.

40

Id-deċiżjoni li jiġu ffirmati kuntratti ma’ aġenziji nazzjonali għall-iżvilupp irriflettiet l-istrateġija li Stati jkunu involuti fit-twassil tal-AT. Pereżempju, il-Kummissjoni qieset li l-għażla tal-aġenzija nazzjonali għall-iżvilupp fil-qasam tal-amministrazzjoni pubblika kienet għażla loġika minħabba l-kooperazzjoni preċedenti tal-organizzazzjoni mal-kap tad-dominju.

41

Fuq livell ta’ organizzazzjoni, l-aġenzija kienet tinkludi “unità tematika” ddedikata għall-”modernizzazzjoni tal-finanzi pubbliċi u tal-istat”, iżda hija ma setgħetx tiddimostra li kellha esperjenza preċedenti fi proġetti tal-AT simili fl-ambitu għar-riforma tal-amministrazzjoni ċentrali Griega. L-aġenzija kienet tipikament involuta f’pajjiżi fil-fażi tal-iżvilupp (notevolment l-Afrika sub-Saħarjana u l-Balkani). Fl-2013-2014, l-appoġġ għar-riforma tal-amministrazzjoni pubblika Griega kien l-uniku proġett implimentat mill-aġenzija fl-UE. L-aġenzija nazzjonali għall-iżvilupp l-oħra, ikkuntrattata biex tipprovdi l-AT fil-qasam tat-tassazzjoni, kienet preċedentement iffukat fuq it-tnaqqis tal-faqar u kienet prinċipalment attiva f’pajjiżi sottożviluppati fl-Asja u fl-Afrika.

Mandat tat-TFGR

(3) Jirrakkomanda miżuri leġiżlattivi, regolatorji, amministrattivi u, jekk meħtieġ, miżuri ta’ programmazzjoni (mill-ġdid) għal użu aċċelerat tal-fondi tal-UE (…).

L-appoġġ biex jiġi aċċelerat l-użu tal-fondi tal-UE ġie strutturat b’mod xieraq

42

It-TFGR ipprovda lill-Greċja b’pakkett ta’ appoġġ komprensiv fil-qasam tal-fondi strutturali. Minn Novembru 2014 ’il hawn, tmien proġetti li kellhom l-għan li jtejbu l-ġestjoni tal-fondi strutturali kienu għadhom għaddejjin jew kienu ġew ikkompletati. Dawn koprew kemm kwistjonijiet orizzontali (monitoraġġ, simplifikazzjoni ta’ proċeduri) kif ukoll appoġġ speċifiku għall-implimentazzjoni ta’ prijoritajiet iddeżinjati (eż. l-immaniġġjar tal-iskart, l-enerġija, it-turiżmu).

43

Aħna sibna li, fir-rigward tal-monitoraġġ tal-proġetti prijoritarji, li eżaminat fid-dettall mill-awditu, l-użu tal-AT waqa’ taħt tliet kategoriji: (i) soluzzjoni ta’ problemi dwar kwistjonijiet orizzontali; (ii) żvilupp ta’ sistema ta’ monitoraġġ li tiffunzjona fil-Greċja; u (iii) monitoraġġ dirett ta’ 40 mill-proġetti prijoritarji magħżula bbażat fuq sistema robusta ta’ valutazzjoni tar-riskju. L-attività finali waqfet sa nofs l-2012, minħabba l-fatt li n-naħa Griega implimentat mekkaniżmu ta’ monitoraġġ xieraq.

44

Rigward id-diviżjoni ta’ responsabbiltajiet fil-qasam tal-fondi strutturali, il-kooperazzjoni bejn it-TFGR u d-DĠ Politika Reġjonali u Urbana kienet eżempju ta’ koordinazzjoni interna tajba fil-Kummissjoni. Taħt diviżjoni ċara ta’ responsabbiltajiet, it-TFGR ma intervjeniex f’attivitajiet ta’ monitoraġġ ta’ kuljum, li twettqu mid-DĠ Politika Reġjonali u Urbana, iżda ħa ħsieb kwistjonijiet orizzontali li kellhom impatt fuq l-implimentazzjoni tal-fondi strutturali. F’Novembru 2011 ġew identifikati kwistjonijiet orizzontali (eż. is-simplifikazzjoni tal-leġiżlazzjoni, l-organizzazzjoni tar-reġistru tal-artijiet) u dawn komplew jiġu indirizzati b’dan il-mod matul il-ħajja tat-TFGR.

45

L-AT fil-qasam tal-fondi strutturali ġiet ipprovduta permezz tal-persunal tat-TFGR (residenti fil-Ministeru tat-Trasport u jaħdmu mill-uffiċċju tat-TFGR). F’dan il-każ it-TFGR kellu rwol definit tajjeb li wassal għal outputs pożittivi (ara l-paragrafi 41 sa 42). Għandu jiġi nnutat li qabel il-ħolqien tat-TFGR kien jeżisti Task Force iddedikat għall-implimentazzjoni tal-fondi strutturali. Dan kien kompost minn uffiċjal wieħed tal-Kummissjoni u tliet esperti oħra maħtura mill-Bank Ewropew tal-Investiment. L-uffiċjal tal-Kummissjoni kien responsabbli biex jikkoordina l-implimentazzjoni tal-programm fil-qasam tal-fondi strutturali, jgħin lill-awtoritajiet Griegi bil-preżentazzjoni ta’ applikazzjonijiet u jirrapporta b’mod regolari dwar il-progress.

Mandat tat-TFGR

(4) Iħejji Termini ta’ Referenza ċari għall-inkarigi kollha tal-assistenza teknika li jispeċifikaw in-natura u l-ambitu tal-assistenza teknika (…) ir-riżorsi baġitarji u umani, u r-riżultati mistennija, b’objettivi intermedjarji u dati ta’ skadenza tat-twassil.

L-appoġġ kien armonizzat biżżejjed għall-ħtiġijiet ewlenin tar-riforma iżda ma kienx dejjem ibbażat fuq analiżi komprensiva tal-ħtiġijiet

46

Għall-proġetti awditjati aħna sibna li, b’mod kumplessiv, l-ambitu tal-assistenza kien jikkonforma mal-problemi prinċipali identifikati minn esperti esterni. Fil-qasam tat-tassazzjoni, l-analiżi teknika li fuqha hija bbażata l-AT kienet xierqa f’termini tal-indikaturi żviluppati u l-oqsma magħżula. L-ambitu tal-AT kien definit tajjeb ukoll fil-qasam tal-fondi strutturali. Is-sistema ta’ monitoraġġ, imfassla bl-għajnuna tal-AT, kienet ibbażata fuq analiżi tar-riskju soda u ġiet segwita b’AT ddedikata li kellha l-għan li tappoġġa l-implimentazzjoni ta’ proġetti individwali.

47

Madankollu, aħna identifikajna dgħufijiet fir-rigward tal-ambitu tal-AT fl-oqsma tat-tnaqqis tal-piż amministrattiv u tal-amministrazzjoni pubblika:

(a)Fir-rigward tat-tnaqqis tal-piż amministrattiv, l-ambitu tal-AT kien inqas minn dak ta’ proġett simili li nbeda mill-awtoritajiet Griegi fl-2010. Dak il-proġett, imfassal fil-qafas tal-Programm Operazzjonali “Riforma Amministrattiva” (AROP), ġie sussegwentement sospiż u sostitwit bil-ftehim mal-OECD dwar it-twassil tal-AT. Fost differenzi oħra, il-proġett inizjali kien ikopri valutazzjoni kompleta tar-regolamenti kollha fil-qasam, filwaqt li l-ftehim mal-OECD kien jiffoka fuq 20 % tar-regolamenti li kienu l-aktar ta’ piż. Ma kien hemm ebda ġustifikazzjoni dokumentata tar-raġunijiet għall-approċċ modifikat.

(b)L-AT fil-qasam tal-amministrazzjoni pubblika ma kinitx ibbażata fuq analiżi tal-ħtiġijiet imwettqa mit-TFGR stess, iżda użat is-sejbiet u r-rakkomandazzjonijiet tal-analiżi mill-OECD tal-governanza pubblika “Greece: Review of the Central Administration” (Il-Greċja: Analiżi tal-Amministrazzjoni Ċentrali). Madankollu, l-AT ma segwietx ir-rakkomandazzjoni ewlenija relatata mal-antiċipazzjoni ta’ xkiel għar-riformi u l-insegwiment sistematiku tiegħu.

(c)Is-sinerġiji mal-fondi strutturali ma ġewx sfruttati bis-sħiħ. Il-ħtiġijiet speċifiċi u l-ambitu tal-AT ġew definiti mingħajr konsultazzjoni mal-awtorità maniġerjali tal-AROP jew mad-DĠ Impjiegi, Affarijiet Soċjali u Inklużjoni, għalkemm il-programm operazzjonali u l-AT kellhom objettivi simili. Xi azzjonijiet ċentrali tal-AROP ġew sospiżi u implimentati (b’mod limitat) bħala proġetti tal-AT taħt ġestjoni diretta ċentralizzata.

It-termini ta’ referenza ta’ xi kuntratti ma kinux definiti b’mod ċar

48

Minkejja l-ambitu definit tajjeb tal-AT, f’xi każijiet it-tfassil tat-termini ta’ referenza jew tal-pjanijiet direzzjonali li fuqhom kienet ibbażata l-AT ma kienx sodisfaċenti. Kien hemm dgħufijiet partikolari f’wieħed mill-ftehimiet ta’ kontribuzzjoni ffirmati mill-Kummissjoni mal-FMI u l-Pjan Direzzjonali¹¹ għar-riformi tal-amministrazzjoni pubblika.

49

Il-ftehim ta’ kontribuzzjoni “Strengthening Public Financial Management and Tax Administration in Greece” (Tisħiħ tal-Ġestjoni tal-Finanzi Pubbliċi u l-Amministrazzjoni tat-Taxxa fil-Greċja) (iffirmat f’Diċembru 2011) ma ddefinixxiex preċiżament l-ambitu tal-ħidma li għandha titwettaq mill-FMI. Il-ftehim stabbilixxa biss diviżjoni wiesgħa ħafna ta’ responsabbiltajiet bejn is-sħab involuti fil-proċess tal-AT, li skontu l-FMI kellu jmexxi, jikkoordina u jissorvelja l-isforz tal-AT fl-amministrazzjoni fiskali. L-indikaturi tal-eżitu ma kinux marbuta mar-responsabbiltajiet speċifiċi ta’ kull parti. Dawk ir-responsabbiltajiet ġew definiti f’aktar dettall f’emenda għall-ftehim li saret aktar tard (sentejn wara l-iffirmar).

50

Il-Pjan Direzzjonali għar-riforma tal-amministrazzjoni pubblika kien jinkludi 58 azzjoni li kellhom jiġu kkompletati fl-2012-2013. Xi azzjonijiet ma kellhomx skeda ta’ implimentazzjoni, u l-Pjan Direzzjonali mhux dejjem iddefinixxa riżultati tanġibbli/outputs jew objettivi intermedjarji. F’xi każijiet it-tfassil kien ta’ kwalità baxxa u ambizzjuż iżżejjed rigward l-ippjanar (ara l-Kaxxa 2). Madankollu, l-ippjanar kien definit mid-dati ta’ skadenza ssettjati fil-liġijiet rilevanti mill-Awtoritajiet Griegi fi tmiem l-2011 u f’konformità mal-MtQ. Għandu jiġi nnutat li f’xi każijiet il-Pjan Direzzjonali tabilħaqq issettja indikaturi għall-kejl tar-riżultati.

L-assistenza teknika kienet xierqa għar-rekwiżiti tal-programm

51

Is-sustanza tal-AT pprovduta kienet fil-biċċa l-kbira tikkonforma mal-kundizzjonijiet tal-Programm, stabbiliti fl-MtQ. Madankollu, 11-il proġett tal-AT (fl-oqsma ta’ politika tal-istituzzjonijiet finanzjarji, is-saħħa u l-affarijiet interni) mit-total ta’ 118 ma setgħux jintrabtu ma’ dispożizzjonijiet speċifiċi fil-programmi ta’ aġġustament. Il-qasam ta’ politika tal-affarijiet interni issemma b’mod speċifiku fil-mandat tat-TFGR minkejja li ma jissemmiex fl-MtQ.

Mandat tat-TFGR

(5) Jipprovdi rapporti ta’ progress kull tliet xhur lill-Kummissjoni u lill-awtoritajiet Griegi kif ukoll rapporti ta’ twissija aktar frekwenti, meta jkun meħtieġ.

Kaxxa 2

Eżempji ta’ tfassil ambizzjuż iżżejjed fil-Pjan Direzzjonali tar-Riforma tal-Amministrazzjoni Pubblika Ċentrali

Il-Pjan Direzzjonali ppreveda li x-xenarji ta’ trasformazzjoni għall-istrutturi tal-ewwel ħames ministeri taħt riorganizzazzjoni kienu se jkunu lesti fi żmien erba’ xhur (Mejju 2012). Fil-prattika għaddew disa’ xhur (Ottubru 2012) qabel ġew prodotti rapporti ta’ evalwazzjoni għal tnejn mill-ħamsa, li mbagħad intużaw bħala eżerċizzji “pilota”. Meta l-Pjan Direzzjonali ġie abbozzat f’Jannar 2012, dan ma speċifikax id-data sa meta l-eżerċizzju kollu ta’ ristrutturar kellu jiġi kkompletat. Fil-verità l-eżerċizzju ta’ ristrutturar tal-ministeri kollha (inklużi żewġ eżerċizzji pilota) ġie kkompletat sentejn u nofs wara, f’Awwissu 2014.

Skont il-Pjan Direzzjonali, ir-riforma fil-klassifikazzjonijiet tal-impjiegi tal-impjegati kollha fl-amministrazzjoni ċentrali kellha tiġi kkompletata fi żmien sitt xhur (jiġifieri Lulju 2012). Din id-data ta’ skadenza ġiet issettjata minkejja l-kumplessità legali u organizzazzjonali tal-eżerċizzju (inkluża l-ħtieġa li jiġi vvalutat il-persunal fi kważi 1 500 tip ta’ post) li diġà kienet ġiet rikonoxxuta mill-OECD fl-eżerċizzju tagħha ta’ mmappjar tal-amministrazzjoni ċentrali Griega. Id-data ta’ skadenza ma ġietx rispettata u r-riforma tal-klassifikazzjonijiet tal-impjiegi ġiet ikkompletata sentejn aktar tard fil-ħarifa tal-2014.

It-TFGR immonitorja l-progress tal-AT b’mod effettiv…

52

L-għodod ewlenin għall-monitoraġġ kumplessiv mit-TFGR tal-progress tal-AT kienu rapporti ta’ kull tliet xhur, li kienu jinkludu “tabelli tal-AT” annessi:

(a)Ir-rapporti ta’ kull tliet xhur ipprovdew deskrizzjoni komprensiva ta’ żviluppi f’politiki ewlenin u fil-progress kumplessiv tar-riformi, mhux biss il-kisbiet marbuta direttament mal-AT. Għaldaqstant kienu adattati tajjeb għall-iskop ta’ preżentazzjoni tal-kuntest u l-ambitu tal-AT, iżda mhux tal-impatt ta’ proġetti individwali. Għalkemm il-mandat tat-TFGR semma speċifikament li r-rapporti kellhom jiġu pprovduti fuq bażi ta’ kull tliet xhur, bejn il-ħarifa tal-2011 u s-sajf tal-2015 ġew prodotti 7 biss (mill-15 mistennija). It-TFGR ippubblika l-aħħar rapport f’Lulju 2014.

(b)It-tabelli tal-AT pprovdew informazzjoni dwar il-progress tal-proġetti tal-AT, b’fokus fuq l-objettivi kumplessivi, l-iżviluppi ġenerali fil-qasam, l-AT pprovduta matul il-perjodu ta’ rappurtar u x’kien ippjanat għal wara.

(c)Kien hemm aktar monitoraġġ iddettaljat fil-livell tar-raggruppamenti. Il-progress kumplessiv ġie diskuss f’laqgħat regolari mal-Kap tat-TFGR u dokumentat b’mod xieraq.

…u, fi gradi li jvarjaw, ir-riżultati tanġibbli tal-fornituri esterni ta’ servizzi

53

Għal kuntratti ta’ valur baxx, it-TFGR irċieva u rreveda rapporti interim mill-fornituri ta’ servizzi. Il-kummenti kienu ċari u qajmu kwistjonijiet ta’ koerenza, kompletezza u konformità mal-liġi tal-UE. Wara l-preżentazzjoni tar-riżultati tanġibbli finali, it-TFGR ivvaluta l-konformità mat-termini ta’ referenza. Dan irriżulta f’nota lid-DĠ Impjiegi, Affarijiet Soċjali u Inklużjoni li ntużat għall-approvazzjoni tal-pagamenti.

54

Fil-każ ta’ kuntratti fuq terminu twil, it-TFGR seta’ juri li huwa mmonitorja l-progress tal-AT mill-qrib u li kien f’kuntatt regolari mal-fornituri kollha ta’ assistenza fuq terminu twil. Dan ġie żgurat permezz ta’ laqgħat frekwenti, esperti residenti u missjonijiet konġunti mal-FMI (għat-tassazzjoni). Madankollu, aħna identifikajna dgħufijiet fil-proċeduri ta’ monitoraġġ għal xi kuntratti fuq terminu twil:

(a)Monitoraġġ mhux marbut ma’ indikaturi verifikabbli - is-segwitu tal-kuntratt mal-FMI ma kienx dokumentat sistematikament fir-rigward ta’ valutazzjoni tal-ilħuq tal-objettivi stabbiliti fil-ftehim. It-TFGR ma analizzax sistematikament l-eżiti reali tal-AT fid-dawl tal-objettivi jew l-indikaturi li kienu ġew maqbula inizjalment. Konsegwentement, is-segwitu ma wassalx għal bidla fid-dati ta’ skadenza inizjali tal-proġetti jew fl-indikaturi tal-prestazzjoni, meta dan kien meħtieġ biex jirrefletti s-sitwazzjoni esterna li kienet qed tinbidel rapidament.

7Eż. fl-oqsma tar-riforma tas-settur pubbliku, tal-ambjent tan-negozju (liberalizzazzjoni ta’ professjonijiet), tal-baġit u tat-tassazzjoni.

8Aġenziji nazzjonali għall-iżvilupp huma entitajiet pubbliċi li lilhom Stat Membru jafda l-kompitu li jipprovdu kompetenzi u assistenza f’pajjiżi oħra (primarjament f’pajjiżi fil-fażi tal-iżvilupp).

9Ibbażata fuq baġit totali ta’ EUR 600 000.

10Primarjament permezz ta’ deċiżjonijiet ta’ finanzjament.

11Il-Pjan Direzzjonali ġie maqbul bejn it-TFGR, l-awtoritajiet Griegi u l-Kap tad-Dominju (Stat Membru li jkun assuma r-responsabbiltà li jkun is-sieħeb prinċipali fir-riforma f’qasam ta’ politika speċifiku) bħala strument biex tinżamm il-viżjoni globali u segwitu koerenti tal-AT fil-qasam tal-amministrazzjoni pubblika. Dan iddeskriva l-arkitettura gloobali u l-istrateġija għall-implimentazzjoni tar-riforma amministrattiva.

Parti III
L-assistenza teknika kisbet riżultati mħallta

(b)Involviment limitat tat-TFGR - taħt il-proġett “Piż Amministrattiv”, l-AT ġiet ipprovduta abbażi ta’ ftehim bilaterali bejn l-OECD u l-awtoritajiet Griegi. Għaldaqstant, it-TFGR ma ġiex involut direttament fil-monitoraġġ tal-konformità tar-riżultati tanġibbli mar-rekwiżiti kuntrattwali.

It-TFGR ma mmonitorjax sistematikament ir-riżultati u l-impatti tal-AT

55

Fil-kuntest tal-valutazzjoni tal-impatt, l-implimentazzjoni tar-rakkomandazzjonijiet għall-AT baqgħet il-kompitu tal-awtoritajiet Griegi. It-TFGR ma talabx feedback b’mod sistematiku mingħand ir-riċevituri tal-AT u ma mmonitorjax l-implimentazzjoni tal-AT jew l-impatti usa’ tagħha. Sa ċertu punt, il-valutazzjoni tal-impatt kienet koperta mill-evalwazzjonijiet esterni kkummissjonati mit-TFGR¹² u f’oqsma speċifiċi ta’ politika eż. fit-tassazzjoni, kien hemm eżempji ta’ attivitajiet ta’ monitoraġġ. Madankollu, ħarsa ġenerali sistematika lejn l-implimentazzjoni tkun tgħin biex il-kapaċità ta’ assorbiment tal-awtoritajiet Griegi tiġi vvalutata u biex l-ippjanar tal-AT jittejjeb.

56

Għalkemm it-TFGR ma mmonitorjax sistematikament l-implimentazzjoni tar-rakkomandazzjonijiet għall-AT, ir-rapporti ta’ kull tliet xhur kienu jinkludu xi indikaturi tar-riżultati:

οlivelli ta’ assorbiment tal-fondi strutturali;

οlikwidità fis-suq (strumenti ta’ finanzjament disponibbli għal intrapriżi Griegi);

οindikaturi relatati mat-taxxa (eż. dejn fiskali pendenti, għadd ta’ awditi, konformità fl-iffajljar tal-VAT).

57

F’żewġ każijiet relatati mal-oqsma ta’ politika li ġew awditjati, l-awtoritajiet Griegi nfushom stabbilixxew sistemi effettivi ta’ monitoraġġ.

Kaxxa 3

Eżempji ta’ sistemi effettivi ta’ monitoraġġ stabbiliti mill-awtoritajiet Griegi

-Tnaqqis tal-piż amministrattiv - il-Ministeru responsabbli ħoloq database biex jagħti segwitu għas-86 rakkomandazzjoni kollha fi 13-il qasam ta’ politika.

-It-TFGR għen lill-awtoritajiet Griegi jistabbilixxu għodda tal-IT għall-monitoraġġ tal-implimentazzjoni tal-fondi strutturali fil-livell tal-proġetti. Din l-għodda mfassla apposta kellha prestazzjoni kif meħtieġ mill-kriterji ssettjati fl-MtQ.

Outputs sodisfaċenti iżda xi twassil tardiv

58

Sa Novembru 2014, it-TFGR kien ikkoordina 118-il proġett tal-AT (ara ċ-Ċart 6), li minnhom 104 kienu attivi (82) jew ikkompletati (22). L-14-il proġett li kien fadal kienu inattivi, iżda kienu bdew xi xogħlijiet ta’ tħejjija. L-assistenza kienet ġiet ipprovduta fi 12-il qasam ta’ politika li kienu instrumentali għall-proċess ta’ riforma fil-Greċja; dawn kienu jinkludu politiki kumplessi ħafna bħar-riforma tal-amministrazzjoni pubblika u t-tassazzjoni.

59

Filwaqt li l-kwalità tal-outputs imwassla mill-fornituri esterni ta’ servizzi kienet tikkonforma mat-termini ta’ referenza rispettivi, aħna identifikajna xi dewmien fl-implimentazzjoni tal-AT. Pereżempju l-kuntratt mal-OECD ġie ffirmat f’Novembru 2012 u kien skedat li jibda fi żmien xahrejn wara l-iffirmar. L-iffirmar tal-kuntratt kien diġà ddewem meta mqabbel mal-programm li ssettja data ta’ skadenza inizjali fit-tielet kwart (Q3) tal-2011. Minħabba f’dewmien matul il-fażi ta’ tħejjija, il-partijiet kontraenti (l-awtoritajiet Griegi u l-OECD) ppostponew il-bidu ta’ proġett għall-aħħar ta’ Marzu 2013. Ir-riżultat tanġibbli finali ġie ppreżentat mill-OECD f’April 2014, li kien jikkonforma mal-iskeda emendata tal-proġett. Il-verżjoni finali tar-rapport ġiet ippubblikata f’Settembru 2014.

Ċart 6

Għadd ta’ proġetti skont il-qasam ta’ politika

Sors: Il-QEA, ibbażat fuq data tat-TFGR.

Kontribut varjat għall-proċess ta’ riforma

60

L-objettiv aħħari tal-AT kien li tgħin biex tinkiseb riforma effettiva u sostenibbli fl-oqsma ta’ politika li hija indirizzat, anke jekk ir-responsabbiltà għall-implimentazzjoni tar-riforma kienet tal-awtoritajiet Griegi (u mhux tat-TFGR jew tal-Kummissjoni). Ir-riformi li rriżultaw huma għaldaqstant indikatur importanti tas-suċċess tal-AT. Din it-taqsima tar-rapport tanalizza l-progress tar-riformi li rriżultaw mill-proġetti tal-AT awditjati (ara l-Anness II), u turi varjazzjonijiet sinifikanti bejniethom.

Amministrazzjoni pubblika

61

Bħala parti mir-riforma tal-amministrazzjoni pubblika, l-AT ġiet ipprovduta biex tgħin lill-awtoritajiet Griegi fl-evalwazzjoni u r-riorganizzazzjoni mill-ġdid tal-istruttura ta’ entitajiet pubbliċi. Madankollu, l-eżerċizzju ta’ evalwazzjoni ftit li xejn kellu impatt fuq l-organizzazzjoni ta’ xi entitajiet, notevolment ministeri tal-gvern, u d-deskrizzjonijiet tax-xogħol ma ġewx żviluppati b’mod sistematiku. B’riżultat ta’ dan, għalkemm l-għadd kumplessiv ta’ postijiet maniġerjali tnaqqas b’40 %, l-għadd tal-persunal u tal-funzjonijiet f’kull ministeru ma nbidilx b’mod sinifikanti. B’hekk, ir-riforma ma kisbitx titjib sinifikanti f’termini ta’ mobbiltà u flessibbiltà ogħla fl-operat tas-servizz pubbliku.

62

Biex tiġi indirizzata s-sitwazzjoni ta’ koordinazzjoni interministerjali baxxa, l-AT ntużat sabiex tiffaċilita l-istabbiliment ta’ Segretarjat Ġenerali għall-Koordinazzjoni (GSCO). Madankollu, il-GSCO ma sarx kompletament operazzjonali qabel Novembru 2013. Inizjalment il-Koordinatur Ġenerali kien intenzjonat bħala pożizzjoni pubblika “permanenti” ta’ livell għoli b’mandat ta’ ħames snin biex tiġi żgurata l-kontinwità tal-Istat. Fil-fatt, fis-sentejn wara l-istabbiliment tal-GSCO, il-pożizzjoni kienet okkupata suċċessivament minn tliet persuni nnominati fuq bażi ta’ politika. Dan kien imur kontra l-mudell irrakkomandat għall-AT li għandu l-għan li jindirizza r-riskju tal-kontinwità tal-operat.

63

B’kuntrast mal-organigrammi introdotti bħala parti mir-riorganizzazzjoni mill-ġdid tal-amministrazzjoni ċentrali, il-ħolqien tal-GSCO l-ġdid ma rriżultax f’żidiet fl-effiċjenza fl-organizzazzjoni tas-servizzi taħt il-Prim Ministru. Proposti inizjali mit-TFGR, mill-kap tad-dominju u mill-grupp ta’ ħidma Grieg ma ġewx adottati, u mill-2013 ’il hawn kien hemm tliet strutturi amministrattivi, li ffaċċjaw problemi bit-trikkib u d-duplikazzjoni tar-responsabbiltajiet (ara ċ-Ċart 7). It-tliet segretarjati ġenerali ngħataw aktar minn 200 responsabbiltà differenti iżda dettaljati.

Ċart 7

Trikkib fiċ-ċentru tal-gvern

Sors: Il-QEA.

Ambjent tan-negozju

64

Mis-86 rakkomandazzjoni tal-OECD dwar it-tnaqqis tal-piż amministrattiv, 60 kienu jeħtieġu li jsiru emendi għal-leġiżlazzjoni primarja. Fi tmiem Novembru 2014, ir-regolamenti meħtieġa kienu ġew adottati fi 52 każ. F’seba’ każijiet ix-xogħol leġiżlattiv kien għadu għaddej jew kien ġie pospost.

65

Mit-32 każ meħtieġ għal emendi għal-leġiżlazzjoni sekondarja, 19 ma kinux ġew implimentati sa tmiem Novembru 2014. Dawn il-każijiet kienu jirrappreżentaw diversi setturi (b’mod partikolari l-enerġija — seba’ każijiet) u flimkien ammontaw għal 22.5 % tal-piż amministrattiv totali (minn dan 12 % kien attribwibbli għal regolament uniku fil-qasam tal-liġi tal-VAT).

Fondi strutturali

66

F’termini tar-rata kumplessiva ta’ assorbiment, matul il-perjodu mill-2010 sa Settembru 2014, il-klassifikazzjoni tal-Greċja fost l-Istati Membri kollha tal-UE tjiebet u telgħet mis-17-il pożizzjoni għas-6 pożizzjoni. Id-data tad-DĠ PoIitika Reġjonali u Urbana turi li fi tmiem l-2011 (jiġifieri tliet xhur wara l-ħolqien tat-TFGR), ir-rata kumplessiva ta’ assorbiment tal-fondi strutturali fil-Greċja (bbażata fuq klejms għall-pagamenti) kienet 1.5 % ogħla mill-medja tal-UE, u l-pajjiż kien ikklassifikat fit-18-il pożizzjoni. Fl-2014, ir-rata ta’ assorbiment qabżet il-medja tal-UE b’11.5 %. Il-mira għall-2012 ma ntlaħqitx, iżda fl-2013 ir-rata ta’ assorbiment qabżet il-mira fil-MtQ b’mod sinifikanti (b’EUR 258 miljun kumulattivi matul il-perspettiva ta’ finanzjament)¹³.

Tassazzjoni (amministrazzjoni tad-dħul)

67

Permezz tal-proġett ta’ “ġbir tad-dejn”, fl-2014 ġew introdotti metodi ġodda ta’ ġbir li tejbu l-effettività. Madankollu, l-amministrazzjoni Griega xorta waħda ma offriet ebda appoġġ legali għall-persunal inkarigat mill-proċeduri ta’ rkupru. Barra minn hekk, l-unità kbira inkarigata mid-debituri, li nħolqot bl-għajnuna tal-AT, ma kellhiex biżżejjed persunal (inqas minn 30 persuna fi tmiem l-2013, u 57 f’Ottubru 2014, meta mqabbel mar-rakkomandazzjoni għal korp komplet ta’ 90 persuna).

68

Il-qafas legali Grieg għadu jeħtieġ li l-awtoritajiet tat-taxxa jwettqu proċeduri ingombranti fuq dejn li jitqies li ma jistax jinġabar, minflok ma jikkonċentraw ir-riżorsi fejn il-ġbir huwa aktar probabbli. F’dan ir-rigward, l-AT ffokat fuq is-simplifikazzjoni ta’ proċeduri u l-indirizzar tal-kwistjoni ta’ dejn li ma jistax jinġabar, iżda l-awtoritajiet Griegi ħadu azzjonijiet limitati f’dan ir-rigward.

69

L-għadd ta’ persunal assenjat taħt l-inkarigu “kontroll ta’ kontribwenti kbar” kien għadu mhux sodisfaċenti. L-unità sofriet minħabba l-ħafna tibdil fil-persunal, ġiet imxekkla aktar minħabba l-fatt li kumpaniji insolventi kienu għadhom suġġetti għal proċeduri tal-awditjar. L-AT f’dan il-qasam ġiet intensifikata minn April 2014. Skont ir-rapporti tal-missjoni konġunta mill-persunal tal-FMI u tal-Kummissjoni, il-prestazzjoni kumplessiva baqgħet mhux sodisfaċenti peress li twettqu ftit wisq awditi meta mqabbla mal-miri fil-MtQ, kien hemm nuqqas ta’ bini ta’ kapaċità fil-qasam u r-riżorsi skarsi ddedikati għal kompiti probabbilment mhumiex se jwasslu għal livelli għolja ta’ dħul.

70

Riżultati marbuta mal-proġett “Żvilupp tal-kontroll ta’ individwi sinjuri ħafna u ta’ persuni li jaħdmu għal rashom b’introjtu għoli” kienu limitati ħafna wkoll. Iċ-Ċentru tal-Awditjar ta’ Individwi Sinjuri Ħafna ma ġiex stabbilit qabel Ġunju 2013. Fl-2013 ġew ikkompletati bejn wieħed u ieħor 450 awditu. Iż-żieda fil-valutazzjonijiet tat-taxxa rriżultat fi dħul ta’ EUR 108 miljun, b’rata ta’ ġbir ta’ 22 % biss. Il-produttività kienet baxxa, b’kull awditur jittratta medja ta’ inqas minn tliet każijiet kull sena u bi progress kumplessiv li mexa bil-mod.

71

Il-progress bil-mod li sar u d-diffikultajiet esperjenzati fil-forniment tal-AT permezz ta’ proġetti ta’ tassazzjoni kienu attribwibbli wkoll għal bosta fatturi eżoġeni, kemm politiċi (elezzjonijiet ġodda fir-rebbiegħa tal-2012) kif ukoll organizzazzjonali (ħafna tibdil fil-persunal u pożizzjonijiet battala għal persunal prinċipali tal-maniġment). Dawn il-fatturi flimkien impedixxew il-proċess tal-AT.

Bini ta’ kapaċità

72

Il-bini ta’ kapaċità fi ħdan l-amministrazzjoni Griega tqies bħala għan orizzontali tal-AT f’għadd ta’ proġetti. Fil-kuntest tat-tnaqqis tal-piż amministrattiv, l-OECD organizzat programm ta’ taħriġ fuq jumejn għal 44 impjegat taċ-Ċivil minn diversi dipartimenti, fil-biċċa l-kbira f’setturi rilevanti għall-ambitu tal-proġett. Skont il-valutazzjoni tal-OECD, il-komponent ta’ “bini ta’ kapaċità” tal-proġett ma ġiex sfruttat bis-sħiħ minħabba ż-żmien limitat li kien disponibbli għal attivitajiet ta’ taħriġ.

73

Fil-qasam tal-amministrazzjoni pubblika, l-Iskola Nazzjonali għall-Amministrazzjoni Pubblika kkonfermat li hija bbenefikat mill-AT billi stabbilixxiet kuntatti ma’ esperti internazzjonali (li jispeċjalizzaw primarjament f’taħriġ kontra l-korruzzjoni). Barra minn hekk, 1 200 impjegat taċ-Ċivil ipparteċipaw f’taħriġ organizzat miċ-Ċentru Nazzjonali għall-Amministrazzjoni Pubblika u l-Gvern Lokali. Il-maġġoranza tal-korsijiet segwiti (84 %) kienu jkopru l-kwistjonijiet tal-ħasil tal-flus u l-korruzzjoni.

12It-TFGR ikkummissjona evalwazzjoni esterna ta’ attivitajiet tal-AT minn konsorzju ta’ żewġ kumpaniji ta’ konsulenza. L-ambitu tal-evalwazzjoni kien limitat, u kien ikopri biss riformi fiskali u riformi tal-amministrazzjoni ċentrali għall-perjodu 2011-2013. F’Diċembru 2014, it-TFGR nieda ħarġa ulterjuri ta’ offerti għall-valutazzjoni tal-AT taħt il-Pjan Direzzjonali għall-Qorti Ellenika tal-Awditjar.

13Il-forniment imsaħħaħ tal-AT ma kienx l-uniku strument applikat mill-Kummissjoni bil-ħsieb li jiżdied l-assorbiment tal-fondi strutturali. F’Lulju 2011, ir-rata ta’ kofinanzjament mill-fondi strutturali ttellgħet għal 85 % u f’Diċembru 2011 kien hemm żieda supplimentari oħra ta’ 10 %.

Konklużjonijiet u rakkomandazzjonijiet

74

Fit-TFGR il-Kummissjoni ħolqot mekkaniżmu flessibbli għall-koordinazzjoni ta’ programm ta’ assistenza teknika b’bażi wiesgħa. Fil-biċċa l-kbira, l-AT twasslet f’konformità mar-rekwiżiti tal-programmi ta’ aġġustament ekonomiku Griegi. Kumplessivament, it-TFGR kiseb il-mandat tiegħu. Madankollu, kien hemm nuqqasijiet u riżultati mħallta f’termini tal-influwenza tiegħu fuq il-progress tar-riformi. Din il-valutazzjoni trid titqies fil-kuntest tas-sitwazzjoni politika volatili fil-Greċja u l-urġenza imposta mir-riformi meħtieġa.

Organizzazzjoni u ppjanar tal-assistenza teknika

75

Billi t-TFGR ġie stabbilit fis-sajf tal-2011, kienet għaddiet aktar minn sena minn meta nbeda l-ewwel programm ta’ aġġustament ekonomiku u kienu diġà ġew żborżati ammonti sinifikanti f’appoġġ finanzjarju. F’dan il-kuntest il-Kummissjoni ħolqot entità speċifikament għat-twassil tal-AT mingħajr ma investigat soluzzjonijiet alternattivi. L-assistenza ġiet ipprovduta “fuq talba” wara li ntalbet mill-awtoritajiet Griegi u f’konformità mal-MtQ, iżda ma kinitx ibbażata fuq dokument strateġiku komprensiv uniku. It-TFGR ma ngħatax baġit iddedikat (il-paragrafi 15 sa 26).

Rakkomandazzjoni 1

L-istabbiliment ta’ kwalunkwe entità għat-twassil tal-AT għandu jkun ibbażat fuq strateġija b’objettivi definiti tajjeb. L-istrateġija għandha tiddefinixxi n-natura u d-diviżjoni ta’ responsabbiltajiet bejn il-partijiet. Din għandha tiġi approvata formalment mill-Istat Membru benefiċjarju biex jiġu ggarantiti s-sjieda u l-implimentazzjoni effiċjenti.

L-issodisfar tal-mandat tat-TFGR

76

It-TFGR ġie stabbilit bl-għan li jappoġġa l-programm ta’ riforma Grieg ibbażat fuq mandat speċifiku li ddefinixxa r-responsabbiltajiet u l-ambitu tax-xogħol tiegħu. Kumplessivament, it-TFGR irnexxielu jissodisfa dan il-mandat, iżda kien hemm nuqqasijiet:

οIdentifikazzjoni tal-ħtiġijiet u koordinazzjoni tat-twassil tat-TFGR: it-TFGR stabbilixxa sistema varjata għat-twassil tal-AT, prinċipalment bl-użu ta’ kuntratturi esterni — parzjalment minħabba restrizzjonijiet amministrattivi li ma ppermettewx li l-Kummissjoni timpjega esperti direttament. Is-sistema ġġenerat ħtieġa akbar għal koordinazzjoni. B’mod kumplessiv, it-TFGR immaniġġja dan tajjeb, minkejja defiċjenzi fil-livell tal-proġetti (il-paragrafi 28 sa 34).

οDefinizzjoni tad-dettalji tal-AT: it-TFGR applika taħlita ta’ modalitajiet ta’ twassil tal-AT, li f’xi każijiet ma kinux dawk l-aktar xierqa minħabba n-natura tas-servizzi li kellhom jiġu pprovduti. Il-fornituri ta’ servizzi ma ntagħżlux abbażi ta’ analiżi kumparattiva tal-possibbiltajiet disponibbli (il-paragrafi 35 sa 41).

οAppoġġ tal-użu tal-fondi tal-UE: it-TFGR offra pakkett bilanċjat ta’ miżuri għall-appoġġ tal-implimentazzjoni tal-fondi tal-UE fil-Greċja. Dan l-appoġġ ġie pprovdut mill-persunal tat-TFGR infushom u kien ikkoordinat tajjeb ma’ servizzi oħra tal-Kummissjoni (il-paragrafi 42 sa 45).

οTfassil tat-termini ta’ referenza: l-ambitu tal-AT kien, b’mod ġenerali, konformi mal-kundizzjonijiet mehmuża mal-programm ta’ aġġustament ekonomiku Grieg, iżda kien hemm dgħufijiet fit-tfassil tat-termini ta’ referenza ta’ xi wħud mill-kuntratti. Xi ftehimiet ma’ fornituri ta’ servizzi ma speċifikawx b’mod ċar l-ambitu tax-xogħol li kellu jitwassal (il-paragrafi 46 sa 51).

οRappurtar ta’ progress: it-TFGR uża r-rapporti ta’ kull tliet xhur bħala wieħed mill-mezzi tiegħu ta’ rappurtar dwar il-progress ta’ xogħlu; madankollu, dawn ġew ippubblikati inqas ta’ spiss milli kien meħtieġ (il-paragrafi 52 sa 54).

Rakkomandazzjoni 2

Il-Kummissjoni għandha toħloq grupp ta’ esperti esterni li jistgħu jitqabbdu jaħdmu fuq bażi ad hoc fuq proġetti tal-AT fl-Istati Membri.

Rakkomandazzjoni 3

Meta tkun qed tfassal programmi ta’ AT, il-Kummissjoni għandha tanalizza l-kumplessità li tirriżulta mill-involviment ta’ ħafna sħab u l-ħtieġa akbar ta’ koordinazzjoni minħabba dan. F’oqsma speċifiċi ta’ politika, hija għandha timmira li tissimplifika l-għadd ta’ sħab sabiex tiżgura metodoloġija koerenti għall-forniment tal-AT.

Rakkomandazzjoni 4

L-azzjonijiet tal-AT għandhom jiġu pprijoritizzati wara li ssir valutazzjoni tal-potenzjal tagħhom biex iwasslu l-objettivi strateġiċi. L-AT għandha tiġi ffukata u topera permezz tal-modalità ta’ implimentazzjoni li tkun l-aktar xierqa u effettiva, skont il-qafas leġiżlattiv u regolatorju eżistenti, u bit-teħid inkunsiderazzjoni tal-kuntest politiku.

Rakkomandazzjoni 5

Il-Kummissjoni għandha tagħżel il-fornituri ta’ servizzi bbażat fuq analiżi kumparattiva tal-possibbiltajiet disponibbli. Il-kuntratti għandhom jiddefinixxu b’mod ċar l-ambitu tar-riżultati tanġibbli u jissettjaw indikaturi tal-prestazzjoni li jistgħu jitkejlu.

Riżultati tal-AT

77

It-TFGR ma mmonitorjax sistematikament l-implimentazzjoni jew l-impatt tar-rakkomandazzjonijiet għall-AT. Aħna nifhmu li l-implimentazzjoni tar-riformi kienet ir-responsabbiltà tal-awtoritajiet Griegi u li l-monitoraġġ seħħ fil-kuntest tal-programm ta’ aġġustament ekonomiku. Madankollu, il-monitoraġġ mit-TFGR jista’ jaqdi l-iskop li jkejjel l-effettività tal-AT u, jekk meħtieġ, jaġġusta l-ambitu jew il-mezz ta’ implimentazzjoni tagħha (il-paragrafi 55 sa 57).

78

Sar progress tajjeb fl-oqsma ta’ politika kollha li ġew awditjati. Sa Novembru 2014, it-TFGR kien ikkoordina 118-il proġett tal-AT fi 12-il qasam ta’ politika. It-TFGR wassal l-AT rilevanti lill-awtoritajiet Griegi b’mod effettiv fi klima ta’ inċertezza politika konsiderevoli (il-paragrafi 58 sa 59).

79

F’termini tal-impatt tiegħu fuq il-progress kumplessiv tar-riformi fil-Greċja, it-TFGR kiseb riżultati mħallta. Kien hemm progress tajjeb fir-rigward tal-implimentazzjoni tal-fondi strutturali. Min-naħa l-oħra, fl-oqsma tal-amministrazzjoni pubblika u t-tassazzjoni, l-AT spiss kienet effettiva biss parzjalment, jiġifieri ma ġietx implimentata mill-awtoritajiet Griegi b’mod daqshekk ġenerali jew rapidu daqs kemm kien intenzjonat (il-paragrafi 60 sa 73).

Rakkomandazzjoni 6

Il-Kummissjoni għandha titlob feedback mill-Istat(i) Membru/i benefiċjarju/i dwar il-forniment tal-AT. L-implimentazzjoni tal-AT għandha tiġi mmonitorjata b’mod sistematiku fid-dawl tal-objettivi ssettjati. Fir-rigward tal-attivitajiet tat-TFGR, il-Kummissjoni għandha twettaq evalwazzjoni komprensiva ex post. Dawn l-azzjonijiet huma kruċjali għall-valutazzjoni tal-effettività u/jew l-aġġustament tat-twassil tal-AT.

Rakkomandazzjoni 7

Bl-għan li jinkisbu riżultati sostenibbli, l-AT għandha tiffoka fuq it-tisħiħ tal-kapaċità ta’ amministrazzjonijiet nazzjonali. Hija għandha titwassal bil-ħsieb tal-kontinwità tal-operat u s-sostenibbiltà tar-riformi, li jfisser li dawn jiġu integrati fis-sod fil-prattiki tal-gvern lokali.

Dan ir-Rapport ġie adottat mill-Awla IV, immexxija mis-Sur Milan Martin CVIKL, Membru tal-Qorti tal-Awdituri, fil-Lussemburgu fil-laqgħa tagħha tal-11 ta’ Novembru 2015.

Għall-Qorti tal-Awdituri

Vítor Manuel da SILVA CALDEIRA
President

Annessi

Anness I

Ħarsa ġenerali lejn il-proġetti tal-AT skont il-qasam ta’ politika

Riforma tas-settur pubbliku

Riforma tal-amministrazzjoni fil-livell ċentrali

1.Ħolqien ta’ Segretarjat Ġenerali interministerjali permanenti għall-koordinazzjoni u l-implimentazzjoni tar-riforma;

2.Adozzjoni ta’ strateġija u pjan ta’ azzjoni fuq sentejn għar-riforma tal-amministrazzjoni ċentrali;

3.Valutazzjoni u riorganizzazzjoni tal-istruttura interna tal-ministeri Griegi (livelli ċentrali u deċentralizzati);

4.Definizzjoni ta’ strateġija għar-Riżorsi Umani (proċeduri ta’ reklutaġġ, ġestjoni tal-karrieri, taħriġ, mobbiltà, eċċ) abbozzar ta’ struzzjonijiet għall-organizzazzjoni tas-servizzi kollha tar-Riżorsi Umani fil-ministeri, taħt il-koordinazzjoni tal-MAREG.

Riforma tal-amministrazzjoni fil-livell reġjonali/lokali

5.Skema ta’ mobbiltà volontarja għall-persunal muniċipali;

6.Mobbiltà intrakomunitarja u proċess ta’ evalwazzjoni; u

7.Strateġija ta’ governanza elettronika (komponent ewlieni tal-Istrateġija Diġitali Griega).

Baġit u tassazzjoni

Amministrazzjoni tad-dħul

8.Organizzazzjoni u ġestjoni;

9.Tisħiħ tal-ġbir u l-ġestjoni tad-dejn;

10.Tiġdid tal-uffiċċju tal-awditjar tal-kontribwenti;

11.Żieda fil-kontroll ta’ kontribwenti korporattivi kbar;

12.Żvilupp tal-kontroll ta’ individwi sinjuri ħafna u ta’ persuni li jaħdmu għal rashom b’introjtu għoli;

13.Tisħiħ tas-sistema ta’ riżoluzzjoni ta’ tilwim fiskali; u

14.Ftehim fiskali bejn l-Iżvizzera u l-Greċja.

Politika fiskali

15.Titjib tal-qafas leġiżlattiv, notevolment permezz ta’ xogħol fuq il-Kodiċi tat-Taxxa fuq l-Introjtu, il-Kodiċi ta’ Proċedura tat-Taxxa u l-leġiżlazzjoni dwar taxxa fuq il-proprjetà.

16.Reviżjoni tal-leġiżlazzjoni dwar il-VAT u progress fuq il-frodi tal-VAT.

Ġestjoni tal-finanzi pubbliċi

17.Modernizzazzjoni tat-tħejjija tal-baġit;

18.Titjib tal-proċessi ta’ pagament;

19.Tisħiħ tar-rappurtar fiskali;

20.Tisħiħ tal-liġijiet, l-istituzzjonijiet u s-sistemi tal-ĠFP; u

21.Kodiċi tal-Kotba u r-Reġistri u leġislazzjoni dwar il-kontabbiltà.

Il-Qorti Ellenika tal-Awditjar

22.Tisħiħ tar-relazzjonijiet tal-Qorti Ellenika tal-Awditjar mal-Parlament u ma’ partijiet interessati rilevanti oħra;

23.Tħejjija u implimentazzjoni ta’ programm annwali tal-awditjar; u

24.Bini ta’ kapaċità tal-awditjar finanzjarju permezz ta’ awditi pilota.

Miżuri biex jiġu miġġielda l-ħasil tal-flus u l-korruzzjoni

Ħasil tal-flus u evażjoni tat-taxxa

25.Tfassil ta’ pjan direzzjonali li jindika l-objettivi, l-għanijiet, il-prijoritajiet u t-twaqqit ta’ azzjonijiet li għandhom jittieħdu minn bosta dipartimenti tal-gvern, entitajiet tal-infurzar tal-liġi, servizzi ta’ prosekuzzjoni u awtoritajiet superviżorji biex jużaw għodod għall-prevenzjoni tal-ħasil tal-flus u biex jaqbdu l-evażjoni tat-taxxa;

26.Tisħiħ tar-rappurtar dwar l-evażjoni tat-taxxa lill-Unità tal-Intelligence Finanzjarja minn istituzzjonijiet finanzjarji u entitajiet relatriċi oħra;

27.Tisħiħ tal-għodod u l-ħiliet analitiċi tal-Unità tal-Intelligence Finanzjarja fil-qasam tal-evażjoni tat-taxxa;

28.Tisħiħ tal-investigazzjoni finanzjarja u l-infurzar tal-liġi fir-rigward tal-evażjoni tat-taxxa;

29.Tisħiħ tal-koordinazzjoni bejn l-awtoritajiet involuti fin-Netwerk Kontra l-Ħasil tal-Flus; u

30.Tisħiħ tal-iskambju ta’ informazzjoni.

Korruzzjoni

31.Tfassil ta’ pjan direzzjonali li jindika l-objettivi, l-għanijiet, il-prijoritajiet u t-twaqqit ta’ azzjonijiet li għandhom jittieħdu;

32.Stabbiliment ta’ strateġija globali nazzjonali kontra l-korruzzjoni;

33.Tisħiħ tal-koordinazzjoni, inkluż permezz ta’ koordinatur nazzjonali;

34.Tisħiħ tal-prevenzjoni, is-sensibilizzazzjoni u l-integrità pubblika;

35.Tisħiħ tal-investigazzjoni finanzjarja u l-prosekuzzjoni tal-korruzzjoni, b’mod partikolari f’setturi b’riskju għoli;

36.Tisħiħ tal-iskambju ta’ informazzjoni; u

37.Tisħiħ tal-qafas legali.

Ambjent tan-negozju

38.Titjib tal-punteġġi indikaturi Doing Business permezz tas-simplifikazzjoni ta’ proċeduri ta’ negozju (għal tliet indikaturi: bidu ta’ negozji, reġistrazzjoni ta’ proprjetà u ksib ta’ permessi għall-kostruzzjoni).

Faċilitazzjoni tal-kummerċ

39.Simplifikazzjoni ta’ proċeduri ta’ qabel id-dwana (ksib ta’ ċertifikati u liċenzji tal-esportazzjoni) u ħolqien ta’ sistema elettronika interkonnessa (skrin wieħed) għall-esportazzjonijiet;

40.Simplifikazzjoni ta’ proċeduri doganali;

41.Dwana: riorganizzazzjoni u riforma tal-amministrazzjoni doganali;

42.Promozzjoni tal-esportazzjoni;

43.Tnaqqis tal-piż amministrattiv għan-negozji;

44.Skrinjar ta’ regolamenti li jillimitaw in-negozju;

45.Akkwist pubbliku;

46.Xogħlijiet pubbliċi;

47.Simplifikazzjoni ta’ approvazzjonijiet ta’ investimenti u liċenzji;

48.Parks kummerċjali;

49.Analiżi ekonomika ta’ riformi tal-ambjent tan-negozju; u

50.Politika dwar l-SMEs: tneħħija ta’ konġestjonijiet regolatorji, amministrattivi u legali li jxekklu l-operat ta’ SMEs, inklużi aspetti relatati mal-aċċess għal finanzjament.

Liberalizzazzjoni ta’ professjonijiet u attivitajiet regolati

51.Skrinjar ta’ emendi għar-regolament li jilliberalizza professjonijiet regolati;

52.Proġett li jevalwa l-effetti tal-liberalizzazzjoni ta’ professjonijiet: avukati u nutara, periti u inġiniera, plumbers u elettriċisti, kontabilisti bil-privileġġ, burdnara; u

53.Abolizzjoni ta’ ċerti attivitajiet riżervati u kondiviżi.

Istituzzjonijiet finanzjarji

Operazzjonijiet bankarji

54.Implimentazzjoni ta’ proċessi ta’ riżoluzzjoni fis-settur bankarju u s-settur tal-assigurazzjoni.

Assigurazzjoni

55.Riforma ta’ skemi ta’ garanzija tal-assigurazzjoni;

56.L-amministrazzjoni Griega (il-Bank tal-Greċja) qed tanalizza l-kapaċità tas-settur tal-assigurazzjoni biex tkopri l-iskemi tas-sigurtà soċjali/skemi tal-pensjonijiet f’konformità ma’ rekwiżiti msaħħa taħt il-qafas leġiżlattiv tal-UE; u

57.Żvilupp ta’ politika u tħejjija mill-Bank tal-Greċja ta’ proposta leġiżlattiva dwar skemi tal-pensjonijiet okkupazzjonali.

Aċċess għal finanzjament

58.Istituzzjoni għat-Tkabbir fil-Greċja;

59.Ġestjoni tar-riskju ETEAN;

60.Miri għall-għoti b’self;

61.Pjattaforma ta’ djalogu tal-banek/SMEs;

62.Titjib tal-portal ta’ informazzjoni (espa.gr) dwar id-disponibbiltà ta’ finanzjament għall-SMEs/il-ħolqien ta’ għodda għall-ġestjoni tal-flussi biex jiġu pproċessati talbiet għal finanzjament minn SMEs;

63.Appoġġ għall-iżvilupp ta’ skema ta’ appoġġ għal strumenti finanzjarji biex tissostitwixxi kollateral nieqes u b’hekk tiffaċilita s-self lil SMEs;

64.Appoġġ għall-iżvilupp ta’ skemi ta’ appoġġ għal strumenti finanzjarji;

65.Mikrokreditu/mikrofinanzjament: tnedija ta’ proġetti pilota;

66.Mikrokreditu/mikrofinanzjament: stabbiliment ta’ istituzzjonijiet ta’ mikrokreditu barra mis-settur bankarju; u

67.Qafas leġiżlattiv tal-mikrofinanzjament.

Privatizzazzjoni u reġistru tal-artijiet

68.Proprjetà immobbli;

69.Reġistru tal-artijiet;

70.Użu tal-art u ppjanar tal-art;

71.Ajruporti; u

72.Portijiet.

Ilma

73.Stabbiliment ta’ qafas regolatorju, politika ta’ pprezzar u emendi tal-liċenzji (EYDAP), saldu ta’ ammonti riċevibbli mill-Istat; u

74.Allinjament tal-politika ta’ pprezzar tal-EYATH ma’ dik ta’ kumpaniji oħra tal-ilma, assenjament ta’ persunal u operazzjonijiet tas-Segretarjat Speċjali għall-Ilma, tisħiħ tar-regolatur għall-ilma.

Riforma ġudizzjarja

75.Ġustizzja elettronika;

76.Medjazzjoni;

77.Ġbir ta’ statistika fil-qasam tal-ġustizzja;

78.Analiżi tal-Kodiċi ta’ Proċedura Ċivili;

79.Aċċess għall-professjoni legali; u

80.Introduzzjoni ta’ ftehimiet bonarji fi kwistjonijiet amministrattivi.

Politika ta’ Koeżjoni

81.Proġetti prijoritarji;

82.Immaniġġjar tal-iskart;

83.Simplifikazzjoni tas-sistema ta’ ġestjoni u kontroll tal-Fondi Strutturali u żvilupp ta’ liġi ġdida għall-2014-2020;

84.Enerġija;

85.Avjazzjoni;

86.Turiżmu;

87.Loġistika; u

88.Komunikazzjonijiet elettroniċi.

Sigurtà fix-xogħol u sigurtà soċjali

89.Appoġġ għall-iżvilupp ta’ ekonomija soċjali fil-Greċja;

90.Modernizzazzjoni tal-ħidma tas-Servizz Pubbliku tal-Impjiegi (OAED);

91.Żvilupp tal-ħidma tal-Ispettorat tax-Xogħol (SEPE);

92.Ġlieda kontra l-qgħad fost iż-żgħażagħ;

93.Pjan ta’ Azzjoni dwar l-Impjiegi;

94.Aġenziji tax-xogħol temporanju;

95.Sensji kollettivi;

96.Kontribuzzjonijiet tas-sigurtà soċjali;

97.Reviżjoni tas-sistiema ta’ sigurtà soċjali;

98.Sistema ta’ protezzjoni tas-servizzi soċjali; u

99.Edukazzjoni.

Innovazzjoni

100.Adozzjoni ta’ liġi ġdida dwar ir-riċerka u l-innovazzjoni; u

101.Żvilupp ta’ pjan direzzjonali għall-innovazzjoni, b’enfasi partikolari fuq “strateġija ta’ speċjalizzazzjoni intelliġenti”.

Saħħa

Riforma tas-saħħa

102.Implimentazzjoni ta’ programm komprensiv ta’ riforma tas-settur tas-saħħa pubblika (“Saħħa Attiva”);

103.Politika farmaċewtika - ipprezzar u rimborż;

104.Saħħa elettronika;

105.Gruppi relatati mad-dijanjożi (DRG) u ġestjoni ta’ sptarijiet;

106.Turiżmu tas-saħħa;

107.Kura tas-saħħa primarja;

108.Amministrazzjoni, organizzazzjoni, dmirijiet u responsabbiltajiet tal-organizzazzjoni nazzjonali għall-forniment ta’ servizzi tal-kura tas-saħħa (EOPYY);

109.Riżorsi umani tal-NHS;

110.Saħħa pubblika; u

111.Akkwist.

Affarijiet interni

112.Riforma tad-dipartiment tal-asil u l-migrazzjoni;

113.Titjib tal-kapaċità tal-Greċja li tassorbi fondi SOLID;

114.Akkwist b’relazzjoni ma’ fondi SOLID;

115.Aċċelerazzjoni u titjib tal-proċessi ta’ appell relatati mal-migrazzjoni;

116.Bini ta’ kapaċità tal-awtoritajiet biex jużaw il-Fondi Stutturali fil-qasam tal-migrazzjoni.

Ġestjoni tal-għajnuna mill-Istat u infrazzjonijiet

117.Ġestjoni tal-għajnuna mill-Istat; u

118.Infrazzjonijiet.

Sors: Lista tal-proġetti tat-TFGR skont il-qasam ta’ politika.

Anness II

Ħarsa ġenerali lejn il-proġetti tal-AT li ġew awditjati

Oqsma ta’ politika
Deskrizzjoni
Modalitajiet ta’ AT

Amministrazzjoni pubblika (riforma tas-settur pubbliku)
Stabbiliment tas-Segretarjat Ġenerali għall-Koordinazzjoni tal-Gvern (GSCO)

Adozzjoni ta’ strateġija u pjan ta’ azzjoni fuq sentejn għar-riforma tal-amministrazzjoni ċentrali

Valutazzjoni u riorganizzazzjoni tal-istruttura interna tal-ministeri Griegi (livelli ċentrali u deċentralizzati)

Definizzjoni ta’ strateġija għar-Riżorsi Umani (reklutaġġ, ġestjoni tal-karrieri, taħriġ, mobbiltà, reklutaġġ ta’ maniġers, valutazzjoni tal-persunal)
Żewġ esperti residenti fl-amministrazzjoni ċentrali Griega

Kuntratt ta’ valur baxx:
Servizzi ta’ appoġġ għar-riforma tal-amministrazzjoni ċentrali (valur tal-kuntratt EUR 15 000, infiq reali EUR 10 500).

Kuntratti kbar:
Kuntratt ma’ aġenziji nazzjonali għall-iżvilupp (valur tal-kuntratt EUR 750 000, infiq reali EUR 304 000).

Missjonijiet:
Missjonijiet ta’ esperti ffinanzjati permezz tal-baġit ċentrali tal-FSE, missjonijiet ulterjuri ffinanzjati permezz tal-AROP u taħt il-kuntratt mal-aġenzija nazzjonali għall-iżvilupp.

Amministrazzjoni tad-dħul (Baġit u tassazzjoni)
Tisħiħ tal-ġbir u l-ġestjoni tad-dejn

Żieda fil-kontroll ta’ kontribwenti korporattivi kbar

Żvilupp tal-kontroll ta’ individwi sinjuri ħafna u ta’ persuni li jaħdmu għal rashom b’introjtu għoli
Tliet esperti residenti fl-amministrazzjoni ċentrali Griega

Missjonijiet:
Missjonijiet ta’ esperti ffinanzjati permezz tal-Fiscalis u l-baġit ċentrali tal-FSE.

Kuntratti kbar:
FMI, iffinanzjat permezz tal-baġit ċentrali tal-FSE, li jkopri eż. ġbir tad-dejn (valur totali tal-kuntratt EUR 3.25 miljun).

Aġenzija nazzjonali għall-iżvilupp, iffinanzjata permezz tal-baġit ċentrali tal-FSE (baġit EUR 600 000).

Ambjent tan-negozju
Tnaqqis tal-piż amministrattiv għan-negozji
Kuntratt kbir:
Ftehim ta’ kontribuzzjoni mal-OECD, iffirmat mill-Ministeru għar-Riforma Amministrattiva u l-Governanza Elettronika, iffinanzjat mill-PO Riforma Amministrattiva (valur EUR 1.2 miljun).

Kuntratt ta’ valur baxx:
Kuntratt għal xogħol leġiżlattiv ma’ ditta legali Griega (valur EUR 15 000).

Ambjent tan-negozju
Liberalizzazzjoni ta’ professjonijiet u attivitajiet regolati: skrinjar u emendi ta’ leġiżlazzjoni sekondarja

Liberalizzazzjoni ta’ professjonijiet u attivitajiet regolati: evalwazzjoni tal-effetti tal-liberalizzazzjoni ta’ professjonijiet

Abolizzjoni ta’ ċerti attivitajiet riżervati u kondiviżi
Kuntratti ta’ valur baxx:
Erba’ kuntratti ma’ fornituri individwali ta’ servizzi (valur totali EUR 50 000).

Aċċess għal finanzjament (istituzzjonijiet finanzjarji)
Istituzzjoni għat-Tkabbir fil-Greċja
Appoġġ dirett mill-persunal tat-TFGR.

Fondi strutturali (politika ta’ koeżjoni)
Monitoraġġ ta’ 40 mill-181 proġett prijoritarju.
Appoġġ dirett mill-persunal tat-TFGR.

Anness III

Korpi miżjura matul l-andament tal-awditu

Entità | Tip ta’ żjara | Skop taż-żjara
Task Force għall-Greċja | Żjara tal-awditjar | Intervisti u ġbir ta’ evidenza għall-awditjar relatati ma’ proġetti tal-AT u mistoqsijiet orizzontali.
Segretarjat Ġenerali tal-Kummissjoni Ewropea | Żjara tal-awditjar | Intervista u ġbir ta’ evidenza għall-awditjar relatati ma’ mistoqsijiet orizzontali.
Direttorat Ġenerali tal-Impjiegi, l-Affarijiet Soċjali u l-Inklużjoni | Żjara tal-awditjar | Intervista u ġbir ta’ evidenza għall-awditjar relatati ma’ proġetti tal-AT fl-oqsma tal-fondi strutturali u tal-amministrazzjoni pubblika.
Direttorat Ġenerali għat-Tassazzjoni u l-Unjoni Doganali | Żjara tal-awditjar | Intervista u ġbir ta’ evidenza għall-awditjar relatati ma’ proġetti tal-AT fil-qasam tat-tassazzjoni.
Direttorat Ġenerali għall-Politika Reġjonali u Urbana | Żjara tal-awditjar | Intervista u ġbir ta’ evidenza għall-awditjar relatati ma’ proġetti tal-AT fil-qasam tal-fondi strutturali.
Ministeru tar-Riforma Amministrattiva u tal-Governanza Elettronika tar-Repubblika Ellenika | Żjara tal-awditjar | Intervista u ġbir ta’ evidenza għall-awditjar relatati mal-kuntratt tal-AT ffirmat mill-Ministeru mal-OECD fil-qasam tat-tnaqqis tal-piż amministrattiv.
Ministeru tar-Riforma Amministrattiva u tal-Governanza Elettronika tar-Repubblika Ellenika (MAREG) | Żjara ta’ ġbir ta’ informazzjoni | Intervista relatata ma’ proġetti tal-AT u mistoqsijiet orizzonali.
Segretarjat Ġenerali għall-Koordinazzjoni tar-Repubblika Ellenika (GSCO) | Żjara ta’ ġbir ta’ informazzjoni | Intervista relatata ma’ proġetti tal-AT u mistoqsijiet orizzonali.
Ċentru Nazzjonali għall-Amministrazzjoni Pubblika u l-Gvern Lokali (EKDDA) | Żjara ta’ ġbir ta’ informazzjoni | Intervista relatata ma’ proġetti tal-AT fil-qasam tal-amministrazzjoni pubblika.
Istitut għar-Riċerka dwar Politika Regolatorja (INERP) | Żjara ta’ ġbir ta’ informazzjoni | Intervista relatata ma’ proġetti tal-AT.
Aġenzija nazzjonali għall-iżvilupp | Żjara tal-awditjar | Intervista u ġbir ta’ evidenza għall-awditjar relatati mal-ftehim ta’ delega fil-qasam tal-amministrazzjoni pubblika.
OECD | Żjara ta’ ġbir ta’ informazzjoni | Intervista dwar il-ftehim ta’ kontribuzzjoni fil-qasam tat-tnaqqis tal-piż amministrattiv.
FMI | Żjara tal-awditjar | Awditu ta’ żewġ ftehimiet ta’ kontribuzzjoni fil-qasam tat-tassazzjoni.

Sors: Il-QEA.

Anness IV

Ftehim ta’ Kontribuzzjoni bejn il-Ministeru tar-Riforma Amministrattiva u tal-Governanza Elettronika u l-OECD dwar it-tnaqqis tal-piż amministrattiv fil-Greċja

Profil u kompiti tal-esperti Griegi

οIl-metodoloġija tal-proġetti assumiet kooperazzjoni mill-qrib mal-amministrazzjoni pubblika Griega.

ο13-il tim ta’ esperti (total ta’ 75 membru) magħżula permezz ta’ proċedura ta’ stedina miftuħa.

οIl-ħiliet meħtieġa kienu jinkludu għarfien tajjeb tal-qafas regolatorju f’qasam speċifiku, ħiliet lingwistiċi tajbin ħafna fl-Ingliż u l-kapaċità li jippreżentaw materjal kumpless.

οL-esperti Griegi kienu inkarigati mill-forniment ta’ input dwar il-qafas regolatorju rilevanti għall-immappjar tal-piż ammini

Kwalità tar-riżultati tanġibbli mill-esperti Griegi

οIl-profili tal-esperti magħżula ma kinux jaqblu kompletament mar-rekwiżiti inizjali:

i.Ħiliet limitati ta’ abbozzar ta’ materjal kumpless bl-Ingliż.

ii.Għarfien insuffiċjenti tas-sistema legali Griega u tal-leġiżlazzjoni speċifika (4 biss mit-13-il kap tat-tim kienu jirrappreżentaw ministeri kkonċernati inkarigati mir-regolamenti speċifiċi).

iii.Involviment part-time fil-proġett.

οIl-kwalità baxxa tad-data li twasslet mill-esperti Griegi kienet sfida kbira għall-proġett, minkejja li skont l-OECD il-proġett eventwalment ġie ffinalizzat b’suċċess peress li l-ġbir ta’ data kien ikkomplementat b’mezzi oħra.

οBħala azzjoni ta’ mitigazzjoni, l-OECD iddeċiediet li tissubkuntratta l-immappjar tar-regolamenti fit-13-il settur kollha lil 4 ditti legali lokali.

Involviment tat-TFGR

οParteċipazzjoni fi gruppi ta’ ħidma, intermedjazzjoni bejn l-awtoritajiet Griegi u l-fornituri ta’ servizzi bl-għan li tittejjeb il-ġestjoni tal-kuntratti (li tqieset li ma kinitx sodisfaċenti mit-TFGR).

οKoordinazzjoni ta’ konsultazzjonijiet bejn is-servizzi bl-għan li tiġi vverifikata l-konformità tar-regolamenti mal-liġi tal-UE.

Anness V

Ir-rwol tat-TFGR fil-forniment tal-assistenza teknika skont il-qasam ta’ politika

Tnaqqis tal-piż amministrattiv (ambjent tan-negozju)

οPrimarjament faċilitatur, bl-għan li jtejjeb il-koordinazzjoni bejn l-awtoritajiet Griegi, l-OECD u servizzi oħra tal-Kummissjoni.

οMhux involut fl-għażla tal-fornitur ta’ servizzi, l-arranġamenti kuntrattwali bejn l-OECD u l-awtoritajiet Griegi, jew il-monitoraġġ tal-implimentazzjoni.

οĦa sehem f’erba’ minn tmien laqgħat tal-kumitat ta’ livell għoli.

οĦarsa ġenerali lejn l-implimentazzjoni tal-proġetti, parteċipazzjoni f’laqgħat ta’ ħidma, forniment ta’ kummenti dwar l-abbozz ta’ rapport u organizzazzjoni ta’ konsultazzjonijiet bejn is-servizzi ma’ 11-il DĠ tal-Kummissjoni.

οForniment ta’ AT ddedikata għall-appoġġ tal-implimentazzjoni tar-rakkomandazzjonijiet, wara l-finalizzazzjoni tal-proġett.

Liberalizzazzjoni ta’ professjonijiet regolati (ambjent tan-negozju)

οIddefinixxa t-termini ta’ referenza abbażi tar-rekwiżiti fil-MtQ u tat-talbiet tal-awtoritajiet Griegi.

οAppoġġ għall-proċedura ta’ għoti (għażla minn qabel tal-fornituri ta’ servizzi, komunikazzjoni ma’ kandidati).

οMonitoraġġ tar-riżultati tanġibbli tar-rapport (kummenti dwar l-abbozz ta’ rapporti, evalwazzjoni finali).

οKooperazzjoni mill-qrib mal-awtoritajiet Griegi (laqgħat regolari, skambju ta’ korrispondenza, adattament tal-AT għall-ħtiġijiet u l-aspettattivi tagħhom).

Amministrazzjoni pubblika (riforma tas-settur pubbliku)
B’mod kumplessiv:

οAppoġġ kontinwu fl-istabbiliment tas-Segretarjat Ġenerali għall-Koordinazzjoni (GSCO), fost affarijiet oħra permezz ta’ espert residenti.

οAppoġġ għall-proċess ta’ definizzjoni tal-”istrateġija u l-pjan ta’ azzjoni fuq sentejn għar-riforma tal-amministrazzjoni ċentrali” primarjament permezz ta’ espert residenti tat-TFGR (involut fl-abbozzar tal-istrateġija inizjali).

οAppoġġ għall-”valutazzjoni u r-riorganizzazzjoni mill-ġdid tal-ministeri Griegi” permezz ta’ kuntratt estern fuq terminu twil li, madankollu, kien ikkaratterizzat minn eżekuzzjoni baxxa (55 % sena u nofs wara l-iffirmar) minħabba n-nuqqas ta’ talbiet speċifiċi għall-AT.

οMonitoraġġ u koordinazzjoni tal-attivitajiet tal-AT fil-qasam tal-istrateġija għar-Riżorsi Umani; input dirett ipprovdut mill-kap tad-dominju u l-kuntrattur estern.

Kuntratt mal-aġenzija nazzjonali għall-iżvilupp:

οIpprovda lill-kuntrattur bl-informazzjoni u d-dokumenti rilevanti kollha.

οIkkollega mal-awtoritajiet Griegi u ppromwova l-viżibbiltà tal-UE bħala sors ta’ appoġġ u finanzjament għall-azzjonijiet implimentati.

οGħadda r-rapporti tal-esperti u r-riżultati tanġibbli riċevuti mill-aġenzija nazzjonali għall-iżvilupp lill-awtoritajiet Griegi rilevanti.

οAppoġġa l-għażla ta’ esperti billi ddefinixxa kriterji tal-għażla.

Amministrazzjoni tad-dħul (baġit u tassazzjoni)

οB’mod kumplessiv: iddefinixxa t-termini ta’ referenza, irrekluta esperti, introduċihom għall-inkarigi tal-AT u reġa’ uża r-riżultati ta’ xogħlhom fil-forniment kumplessiv tal-AT.

οKuntratti tal-FMI: abozza t-termini ta’ referenza u żamm ħarsa ġenerali fuq l-iżviluppi fil-qasam. Ebda analiżi strutturata komprensiva tal-eżiti, ipprovda biss feedback informali lill-kuntrattur (b’ebda referenza għal indikaturi tal-prestazzjoni).

Fondi strutturali (politika ta’ koeżjoni)

οForniment dirett tal-AT permezz tal-persunal tat-TFGR (inklużi esperti residenti), li ġie kkonkretizzat f’impatt għoli fuq l-ambitu u l-kwalità tal-AT li fil-fatt ġiet ipprovduta lill-awtoritajiet Griegi.

Risposta tal-Kummissjoni

Sommarju eżekuttiv

I

Il-Kummissjoni tilqa’ r-rapport speċjali tal-QEA dwar l-għoti ta’ assistenza teknika (AT) lill-Greċja.

Il-Kummissjoni ddeċidiet dwar l-istabbiliment tat-Task Force għall-Greċja (Task Force for Greece, TFGR) abbażi ta’ analiżi tal-linja ta’ referenza li ġejja:

-F’Mejju 2010, il-Gvern Grieg talab lill-komunità internazzjonali għal assistenza finanzjarja. Fl-2010 l-Eurogroup qabel li jipprovdi self bilaterali ta’ EUR 80 biljun skont l-ewwel programm ta’ assistenza finanzjarja. Il-FMI kkommetta ruħu b’ammont addizzjonali ta’ EUR 30 biljun.

-Min-naħa tagħha, il-Greċja ntalbet timplimenta għadd ta’ riformi strutturali u miżuri fiskali biex timmodernizza l-Istat, tiżgura stabbiltà finanzjarja u fiskali u ssaħħaħ l-ekonomija f’konformità mal-kondizzjonalitajiet li jirfdu l-ewwel programm ta’ assistenza finanzjarja — il-programm ta’ aġġustament makroekonomiku.

-Madankollu, l-azzjonijiet inizjali tal-Awtoritajiet Griegi kienu insuffiċjenti u l-progress fl-implimentazzjoni tar-riformi strutturali ma rnexxiex kif kien mistenni, minkejja li l-Greċja kellha għad-dispożizzjoni tagħha l-istrumenti tal-UE leġiżlattivi, regolatorji u finanzjarji kollha eżistenti (pereżempju, il-Fondi strutturali, il-Programm Fiscalis, eċċ.).

-L-Awtoritajiet Griegi rrikonoxxew id-dgħjufijiet tal-kapaċità amministrattiva tagħhom u d-diffikultajiet fit-twettiq ta’ programm komprensiv ta’ riforma taħt pressjoni ta’ ħin, u talbu lill-Kummissjoni biex tappoġġa l-isforzi tagħhom u biex tassistihom fit-twettiq mitlub tar-riformi strutturali.

Abbażi ta’ dan, il-Kummissjoni tikkunsidra li b’hekk kien hemm disponibbli analiżi komprensiva tal-ħtiġijiet, li tippermetti lill-Kummissjoni biex tieħu deċiżjoni politika li tirrispondi l-urġenza tat-talba Griega: il-President tal-Kummissjoni ħa l-inizjattiva biex jikkoordina l-isforzi li saru fuq livell tal-Kummissjoni billi ppropona sett komprensiv ta’ miżuri ta’ assistenza teknika (AT) ġestiti direttament mill-Kummissjoni biex jappoġġaw it-twettiq ta’ programm ta’ aġġustament tal-UE / IMF u biex iħaffu l-assorbiment tal-fondi tal-UE.

F’dan il-qafas, ġie deċiż il-ħolqien tat-TFGR. Din ikkoordinat id-diversi sforzi ta’ AT u appoġġat lill-Awtoritajiet Griegi fil-ġestjoni tal-fondi tal-AT direttament taħt ir-responsabilità ta’ dawn tal-aħħar.

Fil-fehma tal-Kummissjoni, il-kunċett ta’ “programm ta’ AT” għandu jiġi interpretat fil-kuntest tal-ħidma fdata lit-TFGR:

Is-sett ta’ miżuri ta’ AT li ġew deċiżi mill-Kummissjoni biex jiġu kkoordinati mit-TFGR ma għandux jinkludi l-fondi u kuntratti ġestiti direttament mill-Awtoritajiet Griegi, li għalhekk ma jaqgħux fir-responsabbiltà tal-Kummissjoni. Il-fondi ġestiti direttament mill-Awtoritajiet Griegi jaqgħu fir-responsabbiltà diretta tagħhom.

L-attivitajiet tal-AT fir-responsabbiltà tal-Kummissjoni jiġu ffinanzjati mill-Fond Soċjali Ewropew (FSE) u l-Fond Ewropew għall-Iżvilupp Reġjonali (FEŻR) fil-livell ċentrali (l-attivitajiet tat-TA li fuqhom il-Kummissjoni ffirmat kuntratti diretti ma’ Organizzazzjonijiet Internazzjonali, Aġenziji Nazzjonali u esperti mill-Istati Membri) skont l-Artikolu 58 tar-Regolament dwar Dispożizzjonijiet Komuni (UE) Nru 1303/2013. Jeħtieġ li ssir distinzjoni bejn dan u l-fondi tal-Programm Operattiv għall-AT użati mill-Awtoritajiet Griegi skont l-Artikolu 59 tar-Regolament dwar Dispożizzjonijiet Komuni (UE) Nru 1303/2013 sabiex jiġu kkuntrattati u ffinanzjati l-attivitajiet tal-AT b’ġestjoni kondiviża. Bħala tali, dan tal-aħħar ma jistax jiġi kkunsidrat bħala parti minn “programm uniku ta’ assistenza teknika”.

It-TFGR immonitorjat l-implimentazzjoni tal-attivitajiet tal-AT fir-responsabbiltà diretta tiegħu. B’ġestjoni konġunta, ir-responsabbiltà għat-tfassil, il-monitoraġġ u l-implimentazzjoni ta’ proġetti individwali taqa’ f’idejn l-Istati Membri. Il-Kummissjoni timmonitorja l-kisba ta’ stadji importanti miftehma abbażi tar-rapporti tal-Istati Membri ppreżentati għall-programmi.

IV

Fil-“programm wiesa’ ta’ assistenza teknika”, ara t-tweġiba tal-Kummissjoni għall-paragrafu I.

Il-Kummissjoni tirrikonoxxi li t-TFGR mhux dejjem kienet tinfluwenza l-progress tar-riformi, iżda dan għandu jitqies fil-kuntest politiku usa’ u b’kunsiderazzjoni għad-diviżjoni tal-kompetenzi bejn l-Istati Membri u l-Istituzzjonijiet tal-Unjoni Ewropea. L-implimentazzjoni tar-riformi strutturali kienet u tibqa’ r-responsabbiltà tal-awtoritajiet Griegi, filwaqt li t-TFGR kienet disponibbli biex tagħti pariri u tassisti lill-awtoritajiet Griegi fejn mitlub.

It-TFGR qatt ma kellha la l-mandat jew l-awtorità biex timplimenta r-riformi indipendentement mir-rieda tal-Awtoritajiet Griegi.

It-tweġiba tal-Kummissjoni għall-intestatura “Entità mhux kompluta” qabel il-paragrafu V

It-TFGR kienet entità flessibbli li tikkunsidra l-kapaċità tagħha li tadatta għal ambjent li qed jevolvi malajr u l-modalitajiet ta’ twassil ippruvati tagħha ta’ AT.

Għalhekk, il-Kummissjoni ma taqbilx li t-TFGR għandha tkun deskritta bħala “entità mhux kompluta”.

V

Dwar l-istrateġija tal-Kummissjoni meta tistabbilixxi t-TFGR, il-programm ta’ aġġustament makroekonomiku għall-Greċja pprovda l-orjentazzjoni strateġika globali għall-mandat u l-ħidma tat-TFGR, filwaqt li l-istruttura u l-ġestjoni tal-operazzjonijiet tagħha tfasslu biex jippermettu reazzjoni rapida għall-isfidi u ċ-ċirkostanzi li jinbidlu. Kull għażla oħra differenti mit-twaqqif tat-TFGR kienet timplika d-dħul fi proċess leġiżlattiv fit-tul biex jiġu mmodifikati r-regolamenti diġà eżistenti dwar l-għoti ta’ fondi li jistgħu jintużaw għall-implimentazzjoni ta’ riformi.

Il-Kummissjoni stabbilixxiet it-TFGR bl-objettiv ewlieni li jiġu appoġġati l-awtoritajiet Griegi b’assistenza teknika għall-implimentazzjoni tal-elementi ewlenin tal-programm, fosthom it-titjib tal-assorbiment tal-Fondi Strutturali tal-UE. It-twaqqif tat-TFGR tejjeb b’mod sostanzjali l-kwalità u kabbar il-kamp ta’ applikazzjoni tal-għajnuna eżistenti disponibbli għall-Greċja.

It-TFGR kienet espliċitament inkarigata li tassisti lill-Awtoritajiet Griegi biex jimplimentaw il-kundizzjonijiet tal-programm ta’ aġġustament makroekonomiku, kif innegozjat mal-kredituri tagħhom. (Ara l-partijiet rilevanti tal-mandat tat-TFGR: (1) “L-identifikazzjoni u l-koordinazzjoni, b’kooperazzjoni mill-qrib mal-Greċja u b’benefiċċju mill-input minn Stati Membri oħra, tal-AT li l-Greċja teħtieġ biex twettaq il-programm ta’ aġġustament tal-UE / FMI; (2) “assistenza lill-Awtoritajiet Griegi rilevanti biex jiġu definiti d-dettalji tat-tip ta’ AT li għandha tiġi pprovduta”).

Għalhekk, it-twaqqif ta’ ċiklu ta’ ppjanar fit-TFGR wieġeb għal dan il-kuntest ġenerali billi ġew inklużi għażliet differenti għall-għoti ta’ AT fil-proċess ta’ deċiżjoni, biex b’hekk tiġi żgurata l-flessibbiltà meħtieġa. Il-prijoritizzazzjoni tal-azzjonijiet kienet dipendenti fuq: 1) it-talbiet tal-Awtoritajiet Griegi; u 2) il-kundizzjonijiet speċifikati fil-programm ta’ aġġustament makroekonomiku; u kellhom jiġu aġġustati skont ir-riżultati tan-negozjati.

Minħabba l-volatilità politika fil-Greċja, it-TFGR irnexxielha żżomm il-koerenza globali tal-qafas tal-AT, b’kooperazzjoni mal-mexxejja tad-dominji għal azzjonijiet kollaborattivi tal-AT.

VI

Il-Kummissjoni stabbilixxiet stabbiliment robust għat-TFGR li ħadet inkunsiderazzjoni b’mod adegwat il-mandat sottostanti fil-kuntest tal-assistenza teknika. Dan wera li kien ta’ suċċess biex tingħata l-assistenza teknika. Ara wkoll it-tweġibiet tal-Kummissjoni għall-paragrafi VI u V.

VII

Il-finanzjament u l-ibbaġitjar tal-attivitajiet tat-TFGR ġew implimentati b’rispett sħiħ tal-qafas legali u r-regoli u l-proċeduri eżistenti tal-Kummissjoni. Il-finanzjament ta’ proġetti ta’ assistenza teknika tat-TFGR miftiehem mal-Awtoritajiet Griegi nkiseb mill-fondi bil-ġestjoni ċentrali tal-Kummissjoni u kien approvat minn Kummissjoni suċċessiva fid-deċiżjonijiet ta’ finanzjament. Bħala tali, il-finanzjament tal-attivitajiet ta’ AT kien konformi mal-istandards ta’ trasparenza normali u d-deċiżjonijiet rispettivi tal-Kummissjoni saru pubbliċi.

Bl-istess mod, il-proċeduri segwiti mit-TFGR għall-assenjazzjoni ta’ kuntratti fit-tul ma’ organizzazzjonijiet internazzjonali jew l-aġenziji nazzjonali kienu konformi mal-proċeduri previsti fir-Regolament Finanzjarju, ir-regoli tiegħu ta’ Applikazzjoni u l-proċess tat-teħid tad-deċiżjonijiet, inkluża analiżi tal-livell tekniku espert meħtieġ u l-livell ta’ speċjalizzazzjoni tal-fornituri tas-servizzi. L-aġenziji nazzjonali u l-organizzazzjonijiet internazzjonali kollha magħżula kienu awditjati fil-livell tal-Kummissjoni (valutazzjoni tar-raba’ (4) u s-sitt (6) pilastri) li jikkonferma l-esperjenza sodisfaċenti tagħhom fil-ġestjoni ta’ kuntratti ffinanzjati mill-Baġit tal-UE.

Il-Kummissjoni taqbel dwar il-ħtieġa għad-definizzjoni tar-riżultati tanġibbli u r-riżultati mistennija tal-kuntratti. Ir-Regolamenti Finanzjarji u l-Ftehimiet Qafas ma’ organizzazzjonijiet tas-sitt (6) pilastri jinsistu fuq proġetti bbażati fuq riżultati, wara d-deskrizzjoni loġika tal-qafas u għal liema għandu jiġi stabbilit il-valur ta’ flus fil-bidu ta’ kull proċedura ta’ għoti ta’ kuntratti. Madankollu, għandu jiġi nnutat li għall-esperti integrati, kif ukoll għall-kuntratti kollha li għalihom l-azzjonijiet huma relatati ma’ funzjonijiet ta’ kkowċjar, ir-riżultat ma setax ikun predefinit minħabba li r-rapport dwar l-azzjonijiet dejjem isir a posteriori.

VIII

It-TFGR tista’ biss “timmonitorja sistematikament” l-AT li titmexxa bir-responsabbiltà diretta tagħha bħala awtorità kontraenti. Il-Kummissjoni tinnota li, f’ġestjoni konġunta, ir-responsabbiltà għat-tfassil, il-monitoraġġ u l-implimentazzjoni ta’ proġetti individwali jaqgħu f’idejn l-Istati Membri. L-awtorità nazzjonali fl-Istat Membru taħtar awtoritajiet ta’ awditjar biex tissorvelja t-tħaddim effiċjenti tas-sistema ta’ ġestjoni u ta’ monitoraġġ fil-pajjiż ikkonċernat. Il-Kummissjoni timmonitorja l-kisba ta’ stadji importanti miftehma abbażi tar-rapporti tal-Istati Membri ppreżentati għall-programmi (l-informazzjoni dwar il-progress fl-implimentazzjoni tal-prijoritajiet ta’ politika individwali kienet mitluba fuq bażi ad hoc mill-Istati Membri). Għalhekk, filwaqt li t-TFGR timmonitorja l-implimentazzjoni tal-assistenza teknika fir-responsabbiltà diretta tagħha bħala awtorità kontraenti, l-implimentazzjoni tar-riformi tibqa’ fir-responsabbiltà Griegi.

IX

Il-Kummissjoni tagħraf li l-impatt tal-AT fuq il-progress globali tar-riformi kien imħallat. Dan jeħtieġ jitqies fil-kuntest politiku usa’ u b’kunsiderazzjoni għad-diviżjoni tal-kompetenzi bejn l-Istati Membri u l-Istituzzjonijiet tal-Unjoni Ewropea. L-implimentazzjoni tar-riformi (strutturali) kienet u tibqa’ r-responsabbiltà tal-awtoritajiet Griegi, filwaqt li t-TFGR kienet disponibbli biex tagħti pariri u tassisti lill-awtoritajiet Griegi fejn mitlub.

Ir-Rakkomandazzjonijiet Tagħna

Ara wkoll it-tweġiba tal-Kummissjoni għall-paragrafu 1-7 ta’ hawn taħt.

Ir-Rakkomandazzjonijiet Tagħna (a)

Il-Kummissjoni taċċetta r-rakkomandazzjoni 1.

Ir-Rakkomandazzjonijiet Tagħna (b)

Il-Kummissjoni taċċetta r-rakkomandazzjoni 2.

Ir-Rakkomandazzjonijiet Tagħna (c)

Il-Kummissjoni taċċetta r-rakkomandazzjoni 3.

Ir-Rakkomandazzjonijiet Tagħna (d)

Il-Kummissjoni taċċetta r-rakkomandazzjoni 4.

Il-Kummissjoni teħtieġ li tagħti AT skont il-qafas leġiżlattiv u regolatorju.

Ir-Rakkomandazzjonijiet Tagħna (e)

Il-Kummissjoni taċċetta r-rakkomandazzjoni 5.

Proċeduri biex jintgħażlu l-fornituri tas-servizzi huma dawk iddikjarati fir-Regolament ta’ Finanzjament u dawk segwiti mis-servizzi tal-Kummissjoni kollha involuti fl-għoti ta’ assistenza teknika lill-Awtoritajiet Griegi.

Ara wkoll it-tweġiba tal-Kummissjoni għall-paragrafu VII.

Ir-Rakkomandazzjonijiet Tagħna (f)

Il-Kummissjoni taċċetta r-rakkomandazzjoni 6 u se timmonitorja sistematikament l-AT li titmexxa fir-responsabbiltà diretta tagħha bħala awtorità kontraenti.

Ir-Rakkomandazzjonijiet Tagħna (g)

Il-Kummissjoni taċċetta r-rakkomandazzjoni 7.

L-azzjoni futura tas-Servizz ta’ Appoġġ għar-Riforma Strutturali (SRSS) se tiffoka fuq dan l-aspett ta’ tisħiħ tal-kapaċitajiet.

Introduzzjoni

03

Fil-“programm komprensiv ta’ assistenza teknika”, ara t-tweġiba tal-Kummissjoni għall-paragrafu I.

It-twaqqif tat-TFGR kien maħsub biex tistabbilixxi approċċ ġdid sabiex jingħelbu n-nuqqasijiet tal-istrumenti eżistenti, biex jittejjeb l-impatt tal-kontribuzzjoni tal-Kummissjoni fil-kuntest tal-kriżi, u biex tgħin lill-Greċja timplimenta r-riformi meħtieġa.

07

Għat-tħaddim tat-TFGR, il-Kummissjoni ġabret tim iddedikat ta’ esperti, miġbur mis-servizzi tal-Kummissjoni u l-Istati Membri, u poġġietu għad-dispożizzjoni tal-Awtoritajiet Griegi. Skont il-ħtiġijiet u ċ-ċirkostanzi, it-TFGR għażlet l-aktar approċċ xieraq u l-użu tar-riżorsi, fosthom, fost affarijiet oħra, l-integrazzjoni — f’ministeri u amministrazzjonijiet Griegi — ta’ esperti mill-Kummissjoni, organizzazzjonijiet internazzjonali, aġenziji nazzjonali u / jew impjegati tas-servizz pubbliku ta’ livell għoli minn Stati Membri oħra, organizzazzjoni ta’ gruppi ta’ ħidma u l-għoti ta’ kuntratti għal żmien qasir.

PartI I

Tweġiba tal-Kummissjoni għall-intestatura “PartI I — It-tfgr kellha struttura operattiva funzjonali iżda kienet nieqsa minn orjentazzjoni strateġika unika u baġit dedikat” qabel il-paragrafu 15

Il-Kummissjoni tqis li l-orjentazzjoni strateġika tat-TFGR inkisbet mill-Memorandum ta’ Qbil (MtQ) kif ukoll it-talba Griega għal AT. Ara t-tweġiba għall-paragrafu V u l-paragrafi ta’ hawn taħt marbuta ma’ din it-Taqsima.

Risposta tal-Kummissjoni taħt l-intestatura “It-task force ġiet stabbilita tard meta mqabbla mal-bidu tal-programm u mingħajr kunsiderazzjoni ta’ alternattivi” qabel il-paragrafu 15

Il-Kummissjoni għażlet stabbiliment xieraq għall-għoti ta’ assistenza teknika fil-kuntest tal-kriżi fil-Greċja.

Hekk kif il-Greċja kienet ippreżentat talba għall-AT lill-Kummissjoni u kienet ittieħdet deċiżjoni politika mill-Kummissjoni biex tagħti tali AT lill-Greċja, ġiet stabbilita t-TFGR.

Sabiex jiġu evalwati aħjar il-qafas tal-istabbiliment tat-TFGR u r-raġunijiet għall-istabbiliment tagħha, ta’ min wieħed ifakkar li l-Kummissjoni rreaġixxiet hekk kif il-problemi saru evidenti u aġixxiet f’sitwazzjoni ta’ urġenza filwaqt li affaċċjat restrizzjonijiet fil-kapaċità.

17

Stralċ u ħolqien mill-ġdid ad hoc ta’ gruppi ta’ AT, bħal fil-każ tal-Greċja jew Ċipru, jista’ jirriżulta f’telf importanti ta’ għarfien espert, għerf prattiku u l-effiċjenza. Din hija r-raġuni, meta wieħed iqis l-isfidi tar-riforma li ġejja, li l-Kummissjoni ddeċidiet li toħloq is-SRSS bħala kapaċità permanenti, iżda flessibbli ħafna, fil-Kummissjoni b’mandat usa’, li toffri għarfien espert u appoġġ tekniku konkret għat-tfassil u l-implimentazzjoni ta’ riformi amministrattivi u strutturali li jsaħħu t-tkabbir ta’ kull Stat Membru li jitlob dan.

18

Il-Kummissjoni għażlet stabbiliment xieraq għall-għoti ta’ assistenza teknika fil-kuntest tal-kriżi fil-Greċja. Il-Kummissjoni għarfet li hemm ħtieġa ċara biex jiġi estiż l-appoġġ tekniku eżistenti għad-dispożizzjoni tal-Greċja billi l-amministrazzjoni Griega tiġi pprovduta b’aktar assistenza teknika (AT) biex titħaffef l-implimentazzjoni tar-riformi. It-TFGR bniet fuq l-għarfien estensiv u l-kompetenza esperta eżistenti fil-Kummissjoni.

Meta jitqies it-tul ta’ żmien limitat tal-mandat tagħha, ma ġewx ikkunsidrati għażliet alternattivi tal-proċeduri operattivi tiegħu. Madankollu, sar rieżami mill-inqas darba fis-sena dwar arranġamenti amministrattivi u ta’ persunal fil-qafas tat-twaqqif tal-Abbozz tal-Baġit u Proċedura Baġitarja, kif ukoll l-eżerċizzju ta’ kklerjar.

Tweġiba tal-Kummissjoni għall-intestatura “L-ebda dokument strateġiku” qabel il-paragrafu 19

Meta stabbilixxiet it-TFGR, il-Kummissjoni qieset il-programm ta’ aġġustament makroekonomiku għall-Greċja bħala orjentazzjoni strateġika globali għall-mandat u x-xogħol tagħha. L-istruttura u l-ġestjoni tal-operazzjonijiet tat-TFGR tfasslu biex jippermettu reazzjoni rapida għal sfidi u ċirkostanzi li jinbidlu. Il-Kummissjoni stabbilixxiet it-TFGR bl-objettiv ewlieni li jiġu appoġġati l-awtoritajiet Griegi b’assistenza teknika fl-implimentazzjoni tal-elementi ewlenin tal-programm, fosthom it-titjib tal-assorbiment tal-Fondi Strutturali tal-UE. It-twaqqif tat-TFGR tejjeb b’mod sostanzjali l-kwalità u kabbar il-kamp ta’ applikazzjoni tal-għajnuna eżistenti disponibbli għall-Greċja.

19

Barra mill-orjentazzjoni strateġika tat-TFGR li kienet ibbażata fuq il-programm ta’ aġġustament makroekonomiku, il-Kummissjoni tfakkar li t-TFGR ippreżentat abbozz ġenerali tal-attivitajiet ipprogrammati għal kull qasam tematiku u l-modalitajiet ta’ ħidma lill-Kulleġġ tal-Kummissarji sa mill-11 ta’ Ottubru 2011, fejn l-organizzazzjoni, il-possibbiltà ta’ finanzjament u l-modalitajiet ta’ forniment ta’ AT ġew identifikati u spjegati b’mod ċar; dan tlesta permezz ta’ preżentazzjoni ċara għal dawk kollha kkonċernati (l-Istati Membri, Organizzazzjonijiet Internazzjonali u Aġenziji Nazzjonali, il-Grupp ta’ Ħidma tal-Grupp tal-Euro) dwar il-modalitajiet ta’ finanzjament, l-ammonti disponibbli (f’ġestjoni ċentrali u kondiviża) u dwar il-possibbiltà ta’ “aċċellerazzjoni” skont ir-Regolament Finanzjarju tal-UE biex l-implimentazzjoni tal-attivitajiet tal-AT timxi ’l quddiem. Dawn l-approċċi infurmaw il-ħidma tat-TFGR b’mod konsistenti tul iż-żmien kollu tagħha.

20

Il-Kummissjoni tqis li t-TFGR kienet konformi mal-mandat tagħha billi għenet lill-Awtoritajiet Griegi biex jidentifikaw il-ħtiġijiet tal-assistenza teknika.

Din hija wkoll kwistjoni ewlenija tal-prinċipju fundamentali ta’ “sjieda nazzjonali” fit-twettiq tar-riforma.

21

Ara t-tweġiba tal-Kummissjoni għall-paragrafu V għal argumentazzjoni dettaljata.

22

Rigward il-proġett b’ġestjoni konġunta, ir-responsabbiltà għat-tfassil, il-monitoraġġ u l-implimentazzjoni ta’ proġetti individwali jaqgħu f’idejn l-Istati Membri. Il-Kummissjoni timmonitorja l-kisba tal-istadji importanti miftehma abbażi tar-rapporti tal-Istati Membri ppreżentati għall-programmi (l-informazzjoni dwar il-progress fl-implimentazzjoni tal-prijoritajiet ta’ politika individwali kienet mitluba fuq bażi ad hoc mill-Istati Membri).

Rigward l-attivitajiet iffinanzjati skont il-baġit ta’ AT ġestit ċentralment, saret verifika tal-eliġibilità mal-maniġers għall-Programm Operazzjonali tar-Riforma Amministrattiva (AROP) qabel it-tnedija ta’ negozjati mal-kuntrattur, b’mod partikolari sabiex tiġi evitata d-duplikazzjoni.

23

Il-Kummissjoni tirrikonoxxi li l-eżistenza ta’ allokazzjoni baġitarja apposta fil-Baġit tal-UE kienet tagħmel l-ippjanar tal-assistenza teknika aktar faċli. Madankollu, it-TFGR għamlet l-aħjar użu mill-finanzjament disponibbli.

Il-Kummissjoni tikkunsidra li l-Awtoritajiet Griegi ma sfruttawx kompletament il-possibilitajiet ta’ finanzjament offruti mill-fondi strutturali għal skopijiet ta’ AT, minkejja l-assistenza kollha offruta mit-TFGR biex jiġi appoġġat dan l-użu. Madankollu, għandu jiġi nnutat li l-baġit tal-AROP tnaqqas bi qbil mas-servizzi tal-Kummissjoni biss meta deher ċar li dawn il-fondi (impenjati għal snin speċifiċi) kieku kienu jintilfu għall-Greċja.

24

Il-multipliċità tal-linji baġitarji, li huma fil-kontroll sħiħ tal-Kummissjoni, ma tistax titqies bħala nuqqas. L-użu ta’ diversi linji baġitarji għall-finanzjament ta’ azzjonijiet orizzontali huwa prattika komuni fil-livell tal-Kummissjoni.

Barra minn hekk, għandu jiġi enfasizzat li l-mandat tat-TFGR ma jinkludix ħarsa ġenerali finanzjarja sistematika ta’ dawk l-attivitajiet tal-AT ffinanzjati mill-Awtoritajiet Griegi permezz tal-Fondi Strutturali u ġestiti permezz tal-AROP.

Ħarsa ġenerali tal-Programm Operattiv dwar l-AT hija r-responsabbiltà tas-Servizzi tal-Kummissjoni operattiva filwaqt li l-lista dettaljata ta’ lista ta’ proġetti individwali tinżamm mill-Istat Membru, li għandu jagħmilha disponibbli għas-Servizzi tal-Kummissjoni b’talba kif previst fil-qafas regolatorju.

Tweġiba tal-Kummissjoni għall-intestatura “It-TFGR kellha organizzazzjoni interna flessibbli, iżda l-ħtiġijiet tal-persunal ma ġewx definiti abbażi ta’ analiżi xierqa” qabel il-paragrafu 25

Il-Kummissjoni tqis li din l-intestatura għandha tiġi spjegata aħjar fil-kuntest li ġej: minħabba s-sitwazzjoni politika u l-ħtieġa għal flessibilità fid-dawl ta’ ħtiġijiet li qed jinbidlu f’ambjent ta’ kriżi profonda u l-urġenza tal-azzjoni, kien impossibbli li jiġi deċiż ex ante dwar ċerti parametri bħall-allokazzjoni eżatta tal-persunal.

26

Il-fatt li l-persunal mhux dejjem kien jinkludi l-persunal kollu possibbli previst fil-limiti massimi ma affettwax il-funzjonament normali tat-TFGR.

PartI II

28

Dwar il-kliem “programm komprensiv ta’ AT”, ara t-tweġibiet tal-Kummissjoni għall-paragrafi I u 3.

32 L-ewwel inċiż

F’konformità mal-kundizzjonalità stabbilita fil-programm ta’ aġġustament makroekonomiku, l-awtoritajiet Griegi ffirmaw żewġ kuntratti għal assistenza teknika mal-OECD. Filwaqt li l-Kummissjoni, b’mod partikolari d-DĠ Impjiegi, Affarijiet Soċjali u Inklużjoni, qed jissorvelja l-attivitajiet ta’ kuljum skont il-Programm Operattiv, l-implimentazzjoni u l-monitoraġġ tal-kuntratti mal-OECD baqgħu fir-responsabbiltà tal-awtoritajiet Griegi, u l-OECD żammet sjieda sħiħa tal-kontenut tar-riżultati tagħhom. B’talba tal-awtoritajiet Griegi, it-TFGR għenet lill-awtoritajiet Griegi u lill-OECD rigward l-aġġustamenti tar-riżultati previsti fil-ftehim, inter alia permezz ta’ esternalizzazzjoni ta’ abbozzar legali u provvediment ta’ għarfien espert rilevanti dwar il-VAT u l-liġi tal-kumpaniji, kif ġara fil-każ tal-proġett għat-Tnaqqis tal-Piż Amministrattiv eżaminat mill-Qorti.

32 It-tieni inċiż

Fil-qasam tal-Fondi Strutturali, il-Kummissjoni ffaċilitat l-appoġġ mill-Portugall lejn il-Greċja. Iż-żewġ Stati Membri qablu li xi skambju ta’ esperjenza jista’ jkun utli. In-nuqqas ta’ applikazzjoni ta’ kooperazzjoni possibbli ma jinvolvi l-ebda telf finanzjarju għal kull naħa jew għall-Kummissjoni.

34

Dwar ir-rwol tat-TFGR fil-proġett dwar il-Piż amministrattiv, ara t-tweġiba tal-Kummissjoni għall-paragrafu 32.

Tweġiba tal-Kummissjoni għall-intestatura “It-TFGR applikat taħlita ta’ modalitajiet ta’ twassil tal-AT, iżda xi wħud minnhom ma jaqblux man-natura tal-assistenza” qabel il-paragrafu 35

Il-Kummissjoni tqis li modalitajiet ta’ twassil tat-TFGR kienu adegwati u ssodisfaw l-iskopijiet li għalihom huma kienu magħżula b’rispett sħiħ tal-oqfsa regolatorji u leġiżlattivi eżistenti.

35

Id-deċiżjoni li jinkiseb appoġġ minn entitajiet esterni biex jiġu ttrattati ċerti aspetti tal-ħidma hija ġġustifikata f’termini ta’ ħtiġijiet operattivi u marbuta kemm ma’ meta jsiru l-assenjazzjonijiet kif ukoll man-natura speċifika tal-kompiti u tal-ħiliet tekniċi meħtieġa.

36

L-aġenzija attiva fil-qasam tat-tassazzjoni, li għaliha tirreferi l-Qorti, assumiet għadd ta’ ħidmiet li wrew il-valur miżjud tagħha:

-flimkien mat-TFGR, l-għażla minn qabel ta’ esperti adatti fl-amministrazzjonijiet tal-Istati Membri jew barra minnhom;

-fil-każ ta’ kuntratt ta’ servizz, l-elaborazzjoni tal-ispeċifikazzjonijiet tal-offerta, it-tnedija tas-sejħa għal kandidati xierqa, l-analiżi tal-offerti riċevuti, l-għoti tal-kuntratt;

-f’każ ta’ sekondar minn amministrazzjoni nazzjonali, l-elaborazzjoni ta’ mudell ta’ ftehim ta’ sekondar, in-negozjati mal-amministrazzjoni tal-Istat Membru;

-fil-każijiet kollha, il-ġestjoni finanzjarja u s-segwitu tal-implimentazzjoni tal-kuntratt (fatturi tal-amministrazzjoni tal-Istati Membri jew kuntrattur, skedi tal-ħin, rapporti) u, meta jkun meħtieġ, emendi għal dan il-ftehim.

39

Il-finanzjament u l-ibbaġitjar tal-attivitajiet tat-TFGR ġew implimentati b’rispett sħiħ tal-qafas legali u r-regoli u l-proċeduri eżistenti tal-Kummissjoni.

Ara t-tweġiba tal-Kummissjoni għall-paragrafu VII għall-argumentazzjoni.

40

Ir-rwol tal-gwida tad-dominju imur ferm lil hinn minn kooperazzjoni puntwali: Dan jimplika djalogu kostanti u appoġġ permezz ta’ għarfien espert fil-qasam imsemmi, studji, valutazzjoni komparattiva, eċċ. Għalhekk, l-involviment tal-aġenziji nazzjonali fl-implimentazzjoni tal-proġetti hija għażla naturali ssostanzjata bil-ħila u l-kompetenza unika u l-grad għoli ta’ speċjalizzazzjoni ta’ dawn l-aġenziji (l-Artikolu 190. 1 (f) tar-Regoli ta’ Applikazzjoni tar-Regolament Finanzjarju).

41

L-esperti kollha tal-UE pprovduti lill-Awtoritajiet Griegi permezz ta’ din l-aġenzija kellhom esperjenza sinifikanti f’riformi amministrattivi fil-pajjiżi rispettivi tagħhom (Franza, l-Ingilterra, il-Ġermanja, Spanja, eċċ.).

L-esperjenza fl-aġenzija nazzjonali għall-iżvilupp fil-Balkani kienet rilevanti għar-riforma tal-amministrazzjoni pubblika fil-Greċja. L-aġenzija kienet involuta wkoll ma’ pajjiżi kandidati għall-adeżjoni. Ħafna mill-organizzazzjoni amministrattiva u l-istituzzjonijiet Griegi huma wkoll storikament ispirati minn dan l-Istat Membru, li inkoraġġixxa wkoll lill-Awtoritajiet Griegi biex ifittxu b’mod konġunt għal dan l-appoġġ tal-aġenzija nazzjonali għall-iżvilupp fil-livell operattiv f’kooperazzjoni mas-sħab tar-riforma tat-TFGR.

It-tweġiba tal-Kummissjoni għall-intestatura “L-appoġġ kien f’konformità biżżejjed mal-ħtiġijiet ewlenin, iżda mhux dejjem ibbażat fuq analiżi komprensiva tal-ħtiġijiet” qabel il-paragrafu 46

It-tweġiba tal-Kummissjoni għall-intestatura “L-appoġġ kien f’konformità biżżejjed mal-ħtiġijiet ewlenin, iżda mhux dejjem ibbażat fuq analiżi komprensiva tal-ħtiġijiet” qabel il-paragrafu 46: Għall-argumentazzjoni, ara l-kummenti fit-Taqsima tat-tweġiba tal-Kummissjoni għall-paragrafi V u 19 tal-introduzzjoni u l-paragrafi wara din l-intestatura.

47 (a)

F’Jannar 2012, il-pjan direzzjonali għar-riforma amministrattiva definit mill-Awtoritajiet Griegi tfassal fuq ir-riżultati u r-rakkomandazzjonijiet tar-rieżami tal-governanza pubblika tal-OECD “il-Greċja: Ir-Rieżami tal-Amministrazzjoni Ċentrali”. L-AT pprovduta mit-TFGR fl-2012-2013 kienet ibbażata fuq dan il-pjan direzzjonali, kif ukoll fuq il-prijoritajiet stabbiliti fil-programm ta’ aġġustament makroekonomiku.

Mill-2014, permezz tal-ħidma tat-TFGR biex l-amministrazzjoni Griega tiġi megħjuna tabbozza d-dokumenti, l-assistenza teknika kienet ibbażata fuq strateġija ta’ riforma u pjan ta’ azzjoni ta’ sentejn għar-riforma amministrattiva.

47 (b)

Ir-rakkomandazzjonijiet tal-OECD kollha ġew trażmessi fid-diversi pjanijiet direzzjonali u t-tabella ta’ seba’ (7) pilastri pprovduta lill-Qorti. Dan, flimkien ma’ Memorandum ta’ Qbil (MtQ), sistematikament għen biex tinbena l-bażi għat-talba għall-AT. Dan huwa notevoli fit-tfassil tal-istrateġija ta’ riforma u l-pjan ta’ azzjoni ta’ sentejn li tħejja mal-amministrazzjoni Griega u li juża r-rakkomandazzjonijiet tal-OECD bħala punt tat-tluq għall-identifikazzjoni ta’ proġetti biex jiġu indirizzati n-nuqqasijiet.

47 (c)

F’termini ta’ governanza, fil-livell tal-Istat, il-koordinazzjoni interministerjali kienet element importanti fil-ħolqien tas-Segretarjat Ġenerali tal-Kunsill ta’ Riforma; din kienet rakkomandazzjoni ċentrali tal-OECD.

49

Il-ftehim ġie abbozzat b’kunsiderazzjoni għall-inċertezzi inizjali fl-ambitu tax-xogħol li jrid jitwettaq mill-FMI, min-naħa tal-Kummissjoni, u fi stadju bikri ħafna fl-isforzi tal-AT tal-Kummissjoni, l-inċertezzi dwar il-kapaċità tal-Kummissjoni biex tipprovdi preżenza ta’ konsulent residenti fil-qasam tal-amministrazzjoni tat-taxxa biex b’mod effettiv jappoġġja l-ħidma dwar il-“funzjonijiet prinċipali” (il-ġbir tad-dejn, l-awditjar fiskali, l-awditjar HWI, ir-riżoluzzjoni tat-tilwim…). Kif kien ġara, il-ħolqien tas-Segretarjat Ġenerali għad-Dħul Pubbliku lejn tmiem l-2012 żied l-attività fil-fergħa tal-AT, li ġiet amministrata mill-FMI (riforma istituzzjonali u l-organizzazzjoni), filwaqt li l-Kummissjoni (bil-wasla tat-tieni aġent għal skopijiet ta’ ġbir tad-dejn kmieni fl-2013) kienet kapaċi tieħu f’idejha l-biċċa l-kbira tal-ħidma f’dan il-qasam.

Din id-diviżjoni l-ġdida ta’ responsabbiltajiet diġà ġiet iċċarata fir-rapport annwali ta’ Frar 2013 ippreżentat mill-FMI FAD, li jkopri l-perjodu sa Diċembru 2012 (ara b’mod partikolari l-paragrafu 16).

50

It-TFGR użat sforzi sinifikanti biex jiġu stabbiliti skadenzi ċari li jistgħu jitwettqu permezz tal-iżvilupp tal-pjan ta’ azzjoni ta’ sentejn, li wassal għall-iżvilupp ta’ aktar ippjanar dettaljat. Dawn id-dokumenti ngħataw lill-Qorti tal-Ġustizzja.

It-talbiet għall-AT ġew adattati matul il-perjodu inizjali biex jgħinu lill-Greċja biex twieġeb u tiffoka bi prijorità fuq ir-rekwiżiti tal-MtQ. F’dan il-qasam, l-adattament tal-ħtiġijiet għall-AT kien realtà politika ovvja.

Kaxxa 2

Il-Kummissjoni tixtieq tiġbed l-attenzjoni għall-fatt li, għalkemm f’ħafna każijiet, it-TFGR esprimiet tħassib intern dwar il-kapaċità tal-Awtoritajiet Griegi li jissodisfaw dawn l-iskadenzi, it-TFGR ma kellhiex l-awtorità biex timmodifikahom.

Sabiex tikkonforma mal-iskadenzi stabbiliti fil-liġi Griega u l-MtQ, skont il-Pjan Direzzjonali, ir-riforma tal-klassifiki tal-impjiegi tal-impjegati kollha fl-amministrazzjoni ċentrali kellha titlesta fi żmien sitt xhur (jiġifieri Lulju 2012). Din id-data ta’ skadenza ġiet stabbilita minkejja l-kumplessità legali u organizzattiva tal-eżerċizzju, li kienet diġà ġiet rikonoxxuta mill-OECD f’eżerċizzju ta’ mmappjar tal-amministrazzjoni ċentrali Griega. Minkejja l-ippjanar miftiehem mat-TFGR / il-Gwida tad-Dominju ġie inizjalment stabbilit, ir-riforma tas-sistema ta’ klados għadha ma ġietx mibdija mill-Awtoritajiet Griegi.

Il-pjani direzzjonali kienu kompletament konformi mar-rekwiżiti tal-MtQ.

Il-monitoraġġ tal-progress ta’ riforma f’dan il-qasam ma kienx jaqa’ fir-responsabbiltà tat-TFGR.

54 (a)

B’mod partikolari, fir-rigward tal-AT pprovduta mill-FMI, sar segwitu mir-rapporti konġunti ta’ rendikont bejn il-Kummissjoni u l-FMI, li saru fuq bażi ta’ kull tliet xhur bejn l-2012 u l-2014, u li kienu ferm użati biex ikunu analizzati l-eżiti tal-AT u jiġu previsti l-ħtiġijiet u l-pjanijiet futuri tal-AT.

Meta titqies il-firxa tal-bidliet fis-sitwazzjoni Griega kif ukoll l-interazzjoni mar-rekwiżiti li qed jevolvu tal-MtQ, dawn ir-rapporti kienu għodda aktar utli u operattiv minn aġġornament sistematiku tal-pjanijiet ta’ azzjoni ġenerali ħafna inklużi fil-ftehim inizjali.

54 (b)

Ara t-tweġiba tal-Kummissjoni għall-paragrafu 32. L-implimentazzjoni u l-monitoraġġ tal-kuntratt relatat mal-proġett ta’ piż amministrattiv mal-OECD baqgħu fir-responsabbiltà tal-awtoritajiet Griegi.

Parti III

Tweġiba tal-Kummissjoni għall-intestatura “Parti III - L-assistenza teknika kisbet riżultati mħallta” qabel il-paragrafu 55

Il-Kummissjoni hija tal-fehma li l-intestatura “Parti III — l-assistenza teknika kisbet riżultati mħallta” għandha titqiegħed fil-kuntest, minħabba r-rwol distint tal-Awtoritajiet Griegi u l-Kummissjoni f’dak li għandu x’jaqsam mal-impatt ta’ assistenza teknika dwar il-progress ġenerali tar-riformi. Id-diviżjoni tal-kompetenzi bejn l-Istati Membri u l-Unjoni Ewropea timplika li r-responsabilità għall-implimentazzjoni ta’ riformi strutturali taqa’ f’idejn l-Istat Membru. Għalhekk, l-implimentazzjoni attwali tar-riformi strutturali kienet u tibqa’ r-responsabbiltà tal-Awtoritajiet Griegi, filwaqt li t-TFGR kienet disponibbli biex jagħti pariri u jassisti lill-Awtoritajiet Griegi fejn mitlub.

Tweġiba komuni għall-paragrafi 55 u 56

Il-ħtieġa għall-monitoraġġ tal-implimentazzjoni tal-attivitajiet tal-AT u r-rakkomandazzjonijiet għandhom iqisu r-rwol ta’ monitoraġġ tal-Istituzzjonijiet fil-kuntest tal-Programm, u mhux biss ir-rwol tat-TFGR.

56

Fil-fehma tal-Kummissjoni, it-TFGR immonitorjat l-implimentazzjoni tal-attivitajiet tal-AT fir-responsabbiltà diretta tagħha.

59

Dwar id-dewmien fit-twettiq ta’ proġetti tal-AT b’ġestjoni kondiviża, il-Kummissjoni tixtieq tenfasizza li, skont il-kundizzjonalità stipulata fil-programm ta’ aġġustament makroekonomiku, il-kuntratt mal-OECD ġie ffirmat mill-Awtoritajiet Griegi; għaldaqstant l-implimentazzjoni u l-monitoraġġ tal-kuntratti baqgħu fir-responsabbiltà sħiħa tal-Awtoritajiet Griegi.

Ara wkoll it-tweġibiet tal-Kummissjoni għall-paragrafi 32 u 47.

60

Id-diviżjoni tal-kompetenzi bejn l-Istati Membri u l-Unjoni Ewropea timplika li r-responsabilità għall-implimentazzjoni ta’ riformi strutturali taqa’ f’idejn l-Istat Membru. Għalhekk, l-implimentazzjoni attwali tar-riformi strutturali kienet u tibqa’ r-responsabbiltà tal-Awtoritajiet Griegi, filwaqt li t-TFGR kienet disponibbli biex tagħti pariri u tassisti lill-awtoritajiet Griegi fejn mitlub.

Tweġiba komuni għal paragrafi 61 u 65

Ara t-tweġiba tal-Kummissjoni għall-paragrafu 60.

66

Il-Greċja kisbet rata għolja ta’ assorbiment fir-rigward tal-perjodu ta’ programmazzjoni 2007-2013, b’hekk kienet f’pożizzjoni tajba fil-livell tal-UE. Dan inkiseb permezz ta’ kooperazzjoni mill-qrib bejn l-uffiċjali tal-Kummissjoni u l-ministeri u l-awtoritajiet ta’ mmaniġġjar Griegi sabiex jiġu appoġġati f’termini amministrattivi, l-iffissar ta’ skadenzi, provvediment ta’ għajnuna teknika fejn meħtieġ.

Tweġiba komuni għal paragrafi minn 67 sa 70

Ara t-tweġiba tal-Kummissjoni għall-paragrafu 60.

71

Il-Kummissjoni taqbel mal-analiżi tal-Qorti dwar ir-raġunijiet għall-progress bil-mod li sar u d-diffikultajiet esperjenzati fl-għoti ta’ AT permezz ta’ proġetti ta’ tassazzjoni. Ara wkoll it-tweġiba tal-Kummissjoni għall-paragrafu 60.

72

Ara t-tweġiba tal-Kummissjoni għall-paragrafu 60.

Konklużjonijiet u rakkomandazzjonijiet

74

Għall-interpretazzjoni tal-Kummissjoni ta’ “programm komprensiv ta’ assistenza teknika”, ara t-tweġiba tal-Kummissjoni għall-paragrafu I.

Rakkomandazzjoni 1

Il-Kummissjoni taċċetta r-rakkomandazzjoni 1.

Is-servizz SRSS il-ġdid se tikkunsidra din ir-rakkomandazzjoni għall-assenjazzjonijiet ġodda ta’ AT.

Il-Kummissjoni beħsiebha tinkorpora r-rakkomandazzjoni tal-Qorti fid-definizzjoni tal-qafas għall-attivitajiet tal-SRSS.

76

Il-Kummissjoni tqis li t-TFGR issodisfat l-mandat tagħha. Ara t-tweġiba tal-Kummissjoni għall-Parti II ta’ dan ir-rapport.

76 L-ewwel inċiż

Il-Kummissjoni tikkunsidra li l-AT kienet tidher li hija l-aħjar permezz ta’ taħlita ta’ esperti integrati u esperti lokali u internazzjonali, għal terminu qasir, sabiex ikopru bis-sħiħ oqsma kumplessi tar-riforma, filwaqt li jqisu dejjem in-natura pjuttost speċifika tal-kompiti u l-ħiliet tekniċi meħtieġa.

Fost il-mekkaniżmi differenti għall-għoti ta’ AT, l-użu ta’ kuntratturi esterni huwa ta’ importanza kbira għat-twettiq tal-assistenza teknika f’każijiet fejn il-kompetenza ma kinitx disponibbli fil-Kummissjoni.

Għalhekk il-Kummissjoni użat l-istrumenti eżistenti biex jiġu kkuntrattati esperti li ssodisfaw ir-rekwiżiti neċessarji.

Abbażi tad-dispożizzjonijiet tar-Regolamenti tal-Persunal, il-Kummissjoni impjegat esperti direttament ukoll b’mod mhux permanenti; l-użu ta’ esperti esterni kien ibbażat fuq valutazzjoni tal-ħtiġijiet.

Għalhekk, il-Kummissjoni użat biss ir-riżorsi meħtieġa fil-qafas tas-soluzzjonijiet urġenti biex jiġu pprovduti fil-kuntest partikolari tal-Greċja, inkluż l-għadd ta’ fornituri ta’ servizz u għarfien espert estern.

76 It-tieni inċiż

Il-Kummissjoni għażlet il-fornituri tas-servizz b’rispett sħiħ tal-qafas legali u r-regoli eżistenti tal-Kummissjoni.

76 Ir-raba’ inċiż

Il-Kummissjoni tikkunsidra li t-tfassil tat-Termini ta’ Referenza adegwata. Il-Kummissjoni adottat approċċi differenti u speċifiċi fit-tfassil tat-Termini ta’ Referenza u l-Pjanijiet ta’ Azzjoni skont it-tip ta’ proġett, il-kundizzjonalità tal-programm ta’ aġġustament makroekonomiku, it-tip ta’ intervent biex jitwettqu, iċ-ċirkostanzi li taħthom il-kuntrattur kellu jikkontribwixxi għall-azzjoni u l-istat tal-progress tal-proġett.

Ara wkoll it-tweġibiet tal-Kummissjoni għall-paragrafi 49 u 50.

Rakkomandazzjoni 2

Il-Kummissjoni taċċetta r-rakkomandazzjoni 2.

Rakkomandazzjoni 3

Il-Kummissjoni taċċetta r-rakkomandazzjoni 3.

Filwaqt li jitqies l-għadd importanti ta’ sforzi magħmula mill-Istati Membri (taż-Żona tal-Euro jew barra miż-Żona tal-Euro), il-Kummissjoni, l-Organizzazzjonijiet Internazzjonali u Nazzjonali sabiex jappoġġaw lill-Greċja biex tiffaċċja l-kriżi u twettaq l-ippjanar u l-implimentazzjoni tar-riformi meħtieġa, il-Kummissjoni tqis li n-numru ta’ partijiet ikkonċernati involuti kien xieraq.

Għalhekk, l-għadd ta’ sħab irrifletta l-azzjonijiet li kienu meħtieġa biex jiġi indirizzat bis-sħiħ l-iskop tal-assistenza.

Rakkomandazzjoni 4

Il-Kummissjoni taċċetta r-rakkomandazzjoni 4.

L-istrateġija tat-TFGR ikkaratterizzata minn livell għoli ta’ flessibilità li jippermetti għal rispons effiċjenti u malajr għall-ħtiġijiet li jinbidlu f’ambjent ta’ kriżi profonda u urġenza biex tittieħed azzjoni rriżulta li kienet adattata għaċ-ċirkostanzi. Il-Kummissjoni tixtieq tenfasizza li, skont il-ħtiġijiet u ċ-ċirkostanzi, it-TFGR għażlet l-aktar approċċ xieraq kif ukoll l-użu tar-riżorsi, inkluż, fost l-oħrajn, billi ġew integrati l-ministeri u l-esperti tal-amministrazzjonijiet Griegi mill-Kummissjoni, organizzazzjonijiet internazzjonali, aġenziji nazzjonali u / jew impjegati ta’ livell għoli tas-servizz pubbliku minn Stati Membri oħra, billi jiġu organizzati l-gruppi ta’ ħidma u jiġu pprovduti esperti għal żmien qasir.

Għalhekk, it-twaqqif taċ-ċiklu ta’ ppjanar fit-TFGR irrisponda għal dan il-kuntest ġenerali biex tiġi żgurata l-flessibbiltà meħtieġa fil-proċess tad-deċiżjoni dwar l-għażliet differenti għall-għoti tal-AT. Il-prijoritizzazzjoni tal-azzjonijiet kienet tiddependi fuq it-talbiet tal-Awtoritajiet Griegi u fuq il-kundizzjonijiet tal-programm ta’ aġġustament ekonomiku u kellha tiġi aġġustata skont l-eżiti tan-negozjati.

Rakkomandazzjoni 5

Il-Kummissjoni taċċetta r-rakkomandazzjoni 5.

Il-proċeduri segwiti mit-TFGR għall-assenjazzjoni ta’ kuntratti fit-tul lil organizzazzjonijiet internazzjonali jew aġenziji nazzjonali kienu konformi mal-proċeduri previsti fir-Regolament Finanzjarju, ir-Regoli tiegħu ta’ Applikazzjoni u l-proċess tat-teħid tad-deċiżjonijiet.

L-aġenziji nazzjonali u l-organizzazzjonijiet internazzjonali kollha magħżula kienu awditjati fil-livell tal-Kummissjoni (valutazzjoni tar-raba’ (4) u s-sitt (6) pilastri) li jikkonferma l-esperjenza sodisfaċenti tagħhom fil-ġestjoni ta’ kuntratti ffinanzjati mill-Baġit tal-UE.

Il-Kummissjoni tixtieq tenfasizza li sar sforz addizzjonali fl-approċċ ibbażat fuq ir-riżultati wara d-dħul fis-seħħ tar-Regolament Finanzjarju l-ġdid fl-2013: ġew iffirmati Ftehimiet Qafas ġodda ma’ organizzazzjonijiet tas-sitt (6) pilastri li jinsistu fuq proġetti bbażati fuq riżultati, wara d-deskrizzjoni loġika tal-qafas u għal liema valur ta’ flus għandha tiġi stabbilita fil-bidu ta’ kull proċedura ta’ għoti ta’ kuntratti.

77

Il-Kummissjoni mmonitorjat l-implimentazzjoni ġenerali tal-assistenza teknika. Il-proġetti speċifiċi li jimplimentaw ir-riformi twettqu fir-responsabbiltà tal-Awtoritajiet Griegi u għalhekk ma kinux soġġetti għal monitoraġġ mill-Kummissjoni.

79

Ara t-tweġiba tal-Kummissjoni għall-Parti III ta’ dan ir-rapport u l-paragrafu 55.

Rakkomandazzjoni 6

Il-Kummissjoni taċċetta r-rakkomandazzjoni 6 u timmonitorja sistematikament l-AT li titmexxa fir-responsabbiltà diretta tagħha bħala awtorità kontraenti.

Fit-twaqqif tal-qafas il-ġdid li se jkun il-bażi għall-azzjonijiet SRSS, il-Kummissjoni se tikkunsidra, fl-analiżi ex ante tagħha, it-tagħlimiet u l-esperjenza miksuba waqt l-implimentazzjoni tal-azzjonijiet tal-AT mit-TFGR. Barra minn hekk, il-Kummissjoni qed tikkunsidra t-tnedija ta’ sejħa għall-offerti għal evalwazzjoni ex post tal-attivitajiet implimentati fil-Greċja, ladarba jitlestew l-attivitajiet tal-AT kollha.

Rakkomandazzjoni 7

Il-Kummissjoni taċċetta r-rakkomandazzjoni 7.

Azzjoni tal-SRSS futura se tenfasizza fuq dan l-aspett ta’ tisħiħ tal-kapaċitajiet.

QJ-AB-15-020-MT-E    ISSN 1977-5741

It-Task Force għall-Greċja ġie stabbilit fl-2011 mill-Kummissjoni Ewropea biex jappoġġa l-implimentazzjoni tal-Programm ta’ Aġġustament Ekonomiku b’firxa wiesgħa ta’ assistenza teknika. Dan ir-rapport jeżamina jekk it-Task Force issodisfax il-mandat tiegħu u jekk l-assistenza pprovduta għall-Greċja għamlitx kontribut effettiv għall-proċess ta’ riforma. Aħna sibna li, kumplessivament, it-Task Force wera li huwa mekkaniżmu li jiffunzjona għat-twassil u l-koordinazzjoni ta’ attivitajiet kumplessi ta’ assistenza teknika. Madankollu, kien hemm nuqqasijiet fit-tfassil ta’ xi proġetti u nkisbu biss riżultati mħallta f’termini tal-influwenza fuq il-progress tar-riforma.